Вадим Абрамов Диёр Имомхўжаев ҳақида: «Мен учун у одам сифатида мавжуд эмас» - Daryo\n13:34, 31.08.2021 43593\nЎзбекистон терма жамоаси собиқ бош мураббийи Вадим Абрамов YouTube’даги Alter Ego лойиҳасига берган интервьюсида ПФЛ бош директори Диёр Имомхўжаевнинг «Offside» кўрсатувидаги гапларига жавоб қайтарди.\nБу биринчи навбатда миллатчиликдир. Агар у бу гапларни кўчада айтганида, эҳтимол, уни кўпчилик қўллаб-қувватлаган бўларди. Терма жамоа, терма жамоа юзи ва ғурур ҳақидаги гапига келсак, у бошидан ҳаммани алдаб келяпти.\nУнинг чиқишларини биламан, ҳозир интернетда чиқиб, ўз фикрларини сочиш урф бўлган, бунинг учун жавобгарлик белгиланмаган. Менга унинг мақсади олдиндан маълум, у қанча кўп шунақа чиқишлар қилса, лайклари ҳам шунча кўпаяди. Унинг гапларини эшитиш учун одамлар у ерга киради. Ва қанча кўп одам кирса, у шунча кўп пул ишлаб олиши мумкин. Унинг мақсади шундан иборат, бошқа ҳеч нарса эмас. У чиройли гапира олади, журналист бўлиб танқид қила олади, лекин афсуски, ишлаш қўлидан келмайди.\nТерма юзи ҳақида гапирибди, бир вазиятни борича айтиб бераман: Азиз Ҳайдаров билан унинг олдига терма жамоа учун чемпионат тақвими бўйича гаплашиш учун келгандим, биласизми, у менга нима деди? У менга ‘сизнинг терма жамоангиз мени қизиқтирмайди, асосийси, чемпионатни ўтказишим керак’, — деди. Шу одам кейин терма жамоа ҳақида жар солмоқда ва унинг юзи ҳақида гапирмоқда.\nБиз пандемия даврида Тожикистон терма жамоаси билан ўйнашимиз керак эди. У буни биларди. ФИФА қоидаларига кўра клублар ўйинчиларини расмий ўйинга 5 кун қолганида, ўртоқлик ўйинига эса 3 кун қолганида қўйиб юбориши керак. У бунга амал қилади, майли. Лекин қолдирилган ‘Пахтакор’ — ‘Навбаҳор’ ўйинини 2 сентябрга қўйяпти, терма жамоа эса 3 сентябрда Тожикистон билан ўйнаши керак. Ўшанда ‘Пахтакор’да Шота Арвеладзе мураббий эди. Улар аслида ‘Навбаҳор’ билан эмас, ‘Машъал’ билан ўйнаши керак эди. Мен Арвеладзега шундай дедим, ‘сендан икки нафар ўйинчингни оламан, жамоангиз манфаатларига зарар бўлмасин’.\nКейин рақибни ‘Навбаҳор’га алмаштиришди. ‘Навбаҳор’дан ҳам икки нафар футболчи чақиргандик. 30-санада йиғилганимизда ‘Пахтакор’ ўйинчиларини юборди, ‘Навбаҳор’ эса йўқ. Бу кишим, номини айтмайман (Диёр Имомхўжаев назарда тутилмоқда — ‘Дарё’) ‘Навбаҳор’дагиларга ‘ўйинчиларингни юбормасанглар ҳам бўлади, бу ФИФА кунлари эмас’ деган. Тушуняпсизми? Буни эшитган ‘Пахтакор’ улар жўнатмас экан, биз ҳам футболчиларимизни олиб кетамиз, деди ва шундай қилди. Якунда биз уларсиз учиб кетдик. ‘Навбаҳор’ ҳам, ‘Пахтакор’ ҳам футболчиларини бермади. Энди у айтсин, қани унинг терма жамоа учун қайғургани? У тожикларга ютқазишимиз учун ҳамма нарсани қилди. Биз Тожикистон билан 3 ёки 4-таркиб билан ўйнадик, ‘пахтакорчилар’сиз, ‘навбаҳорчилар’сиз ва легионерларсиз.\nИмомхўжаевнинг гаплари ва ҳаракатларида мантиқ борлиги ҳақида\nМен уни кузатмайман. У чиройли гапиришни билади. Ахир у айтган-ку, бизда давлат футболга пул бермаслиги ва ҳамма нарса Англиядагидек бўлиши керак деб. Яхши, мен унинг қандай ишлаётганини кўряпман, ишлайверсин. У ҳатто қуръани ҳам тузук, тўғри қилиб ўтказа олмайди. Тушунишим бўйича у футболни телевизорда кўрган. Ҳозир эса ПФЛни бошқармоқда. Жуда яхши, бошқараверсин.\nИмомхўжаев гаплари учун ундан узр сўраган ё сўрамагани ҳақида\nМенга бу қизиқ эмас. Мен учун у одам сифатида мавжуд эмас. Нима, у Ленинмидики, унинг иқтибосларини эшитсам.\nВадим Абрамов, футбол мураббийи\nДиёр Имомхўжаев июль ойида берган интервьюсида қуйидаги фикрларни айтганди.\nМен нимага ачинаман, биласизми, миллатчи эмасман, бироқ менинг жамоам, менинг ғурурим 8 йилдан бери иккита одамнинг қўлида ўйинчоқ бўлиши... Бу ҳолатга ачинаман. Келади, хоҳлаган ишини қилади. Мухлисга ҳам ‘қўйиб қўяди’, хоҳласа, у футболчини чақиради, хоҳласа, бунисини, истаган ишини қилади ва охирида биттаси ҳамма айб менда дейди, яна бири матбуот анжуманига келмай ҳам қўя қолади. Хато қилиш айб эмас, хатони такрорлаш айб. Қачонгача шу хатони такрорлаймиз? Ўзбек футболида миллий терма жамоада Саркисян ҳам ишлади, Бабаян ҳам ишлади, Абрамов ҳам ишлади. Сиз уч ўзбек мутахассиси Арманистон терма жамоасини кетма-кет бошқаришини тасаввур қила оласизми? Мен эътиқод томондан ҳам, миллат томондан ҳам бағрикенгман».\nДиёр Имомхўжаев, ПФЛ бош директори\nВадим Абрамов Умид Аҳмаджонов ҳақида: Унинг атрофида «ичи қора» одамлар бор эди\nВадим Абрамов қўлидаги «қўғирчоқлар», «Бунёдкор» собиқ раҳбарининг шубҳали ҳаракатлари ва Ўзбекистоннинг шармандали мағлубиятини яширишга уринганлар. Аброр Имомхўжаев катта интервью берди\n«Менинг жамоам, ғурурим 8 йил икки шахснинг қўлида ўйинчоқ бўлди». ПФЛ раҳбари Вадим Абрамовнинг «агентлик фаолияти» ва натижа келтирмайдиган услуби ҳақида\n16:39, 29.09.2021 65840\n18:36, 03.10.2021 72473\n09:54 Бугун 445\n09:46 Бугун 2672\n09:38 Бугун 4767\n09:33 Бугун 2517\nҚашқадарёда 10 нафар чин етимга бепул уй берилди, 100 та кам таъминланган оила фарзандларининг контракт пули тўлаб берилди\n20:37, 22.10.2021 113426\n14:18, 23.10.2021 60367\n22:36, 22.10.2021 57541\n22:15, 22.10.2021 56197


10:25, 11.02.2021 // 8669\nРоссия Ўзбекистон «Спутник V» вакцинасини ишлаб чиқаришни йўлга қўядиган компанияни танлашини кутмоқда\nРоссия ҳозирча Ўзбекистон мамлакатда «Спутник V» вакцинасини ишлаб чиқариш билан шуғулланадиган компанияни танлашини кутмоқда. Бу ҳақда Россия ташқи ишлар вазири ўринбосари Андрей Руденко маълум қилди.\nРуденконинг сўзларига кўра, Ўзбекистон ва МДҲдаги бошқа давлатлар учун вакцина «энг жозибали шартларда» етказиб берилади.\n«Марказий Осиёдаги шерикларимиз томонидан Россия вакцинасига бўлган катта қизиқишни кузатмоқдамиз. ‘Спуник V’ ва ‘ЭпиВакКорона’ дори воситалари минтақадаги мамлакатларда сертификация жараёнларидан ўтмоқда. Туркманистонда у тўлиқ якунланди. Қозоғистон ва Ўзбекистон ‘Спутник V’ вакцинасини ишлаб чиқаришни, жумладан, тегишли технологияларни узатишни ташкиллаштиришда ёрдам кўрсатмоқда», — дейди у.\nРуденконинг қўшимча қилишича, Россия «Ўзбекистон томони малакали технологик шерикни аниқлашини кутмоқда».\n«Бутун дунёда коронавирус инфекциясининг юқори тезликда тарқалиши давом этаётганини ҳисобга олган ҳолда, биз шерикларимизнинг эҳтиёжини қондириш учун максимал даражада ҳаракат қиламиз», — дея таъкидлайди вазир ўринбосари.\nЭслатиб ўтамиз, Ўзбекистонда айни вақтда Хитойнинг Anhui Zhifei Loncom Biofarmaceutical компанияси томонидан яратилган ZF 2001 рекомбинант вакцинасининг синовлари давом этмоқда. Шунингдек, Россиянинг «Спутник V» вакцинасини Ўзбекистонда ишлаб чиқаришни маҳаллийлаштириш режаси ҳам мавжуд. Умуман, Ўзбекистонда коронавирусга қарши вакциналар ишлаб чиқаришни йўлга қўйиш режалаштирилаётгани ҳақида 2020 йилнинг ноябрида маълум бўлганди.\n23:19 Кеча // 56466\n22:26 Кеча // 54744


Вазирлар Маҳкамасининг «Халқаро тараққиёт уюшмаси иштирокидаги «Аҳолини ижтимоий муҳофаза қилиш тизимини мустаҳкамлаш» лойиҳасини амалга ошириш чора-тадбирлари тўғрисида»ги қарори қабул қилинди.\nАҳолининг ижтимоий заиф қатламларини ижтимоий ёрдам тизимига киритиш механизмларини такомиллаштириш ҳамда интеграциялашган меҳнат бозори ахборот тизимини жорий қилиш, Жаҳон банки билан ҳамкорликни янада кенгайтириш мақсад қилинган, деб ёзмоқда Norma.\n2019 йилда «Аҳолини ижтимоий муҳофаза қилиш тизимини мустаҳкамлаш» лойиҳасини амалга ошириш доирасида Ўзбекистон Республикаси ва Халқаро тараққиёт уюшмаси (ХТУ) ўртасида 5 йиллик имтиёзли даврни ҳисобга олган ҳолда қайтариш муддати 30 йил бўлган 50 млн АҚШ доллари миқдоридаги Молиявий битим имзоланган. Бунда Ўзбекистоннинг улуши 11,48 млн АҚШ долларини, шу жумладан солиқ ва божхона имтиёзлари бериш тарзидаги улуши 6,9 млн АҚШ долларига эквивалентни ташкил этади. Лойиҳани амалга ошириш муддати 2019–2024 йилларни ташкил этади.\nБандлик ва меҳнат муносабатлари вазирлиги ХТУ кредитидан мақсадли ва самарали фойдаланиш учун масъул бўлган ижро этувчи агентлик ҳисобланади. Ижро этувчи агентлик ҳузурида лойиҳани амалга ошириш бўйича 5 кишидан иборат ишчи гуруҳи ташкил этилади. Асосий қарзни қайтариш, шунингдек қарз бўйича фоизларни тўлаш, хизмат бўйича ҳақ ва воситачилик ҳақи тўловлари билан боғлиқ харажатлар Давлат бюджети маблағлари ҳисобига амалга оширилади.\nлойиҳа бўйича асосий техник-иқтисодий параметрлар;\nХТУ томонидан ажратилган қарзни, у бўйича фоизларни ва лойиҳа бўйича бошқа харажатларни тўлашнинг прогноз жадвали.\n#Халқаро тараққиёт уюшмаси\nБолаларга эрта ёшдан таълим бериш лойиҳасига 100,57 млн доллар ажратилади


“Илм ол, ҳунар ўрган, Ватанинг кутар сени!” Мавзусида дарс ишланмаси.\nАстрономияБиологияВоспитательная работаГеографияДиректору, завучуДоп. образованиеДошкольное образованиеДругоеИЗО, МХКИностранные языкиИнформатикаИсторияКазахский язык и лит.Классному руководителюЛогопедияМатематикаМузыкаНачальные классыОБЖОбществознаниеРусский язык и литератураСоциальному педагогуТехнологияУкраинский языкФизикаФизкультураХимияШкольному психологуЯзыки народов РФ Инфоурок / Классному руководителю / Конспекты / “Илм ол, ҳунар ўрган, Ватанинг кутар сени!” Мавзусида дарс ишланмаси.\nСамарқанд вилояти Пайариқ туман 73-умумтаълим мактаб ўқитувчиси Мирзаев Шавкат нинг “Илм ол, ҳунар ўрган, Ватанинг кутар сени!” Мавзусида дарс ишланмаси. Илм ол, ҳунар ўрган, Ватанинг кутар сени! Таълимий мақсад: Ўқувчиларда ватанпарварликни сингдириш, касбий қизиқишларини ошириш, шу касб-ҳунари орқали оиласи ва Ватанига фойда келтириши лозимлигини тушунтириш . Тарбиявий мақсад: Ўқувчиларни Ватанни севишга, уни кўз қорачиғидек асрашга ва мустақил диёр олдидаги бурчларимизни ўташга ўргатиш. Ривожлантирувчи мақсад: Касб-ҳунарга йўналтириш, ўзлари эгалламоқчи бўлган соҳа ҳақида муаййан тасаввур ва тушунча ҳосил қилиш. Она Ватан сўзида боғу бўстонлар, бепоён далалар, мовий осмон, сахий ер, яшаб турган ўлка, оила мужассамдир. Ватанни севиш, у билан фахрланиш, Она-Ватан бахт-саодати, тинчлиги йўлида, унинг манфаатлари учун курашишдир. Ўтмишда боболаримиз, азиз оталаримиз ҳам ўз Она-Ватанларини жону дилдан севганлар, унинг иқболи, истиқболи, озодлиги учун курашмаган кишилардан ватанпарвар чиқмайди. Оналар алла айтганда фарзандим элга, она юртга садоқатли бўлсин, деб ният қиларкан: Алла болам, алла-ё, Жоним болам, аллаё Катта бўлиб мард бўлгин Юртингга посбон бўлгин. Душман қадам босмасин, Аҳдингда маҳкам тургин. Алла болам алла-ё Мард ўғлоним алла-ё, алла. Шундай экан, Ватан ҳимояси учун жон фидо қилишга тайёр турмаган йигит йигитми? Ватанга муҳаббат туйғуси бўлмаган инсонни чин ватанпарвар дейиш мумкин эмас. Фарзандларимиз мустақил диёримизни кўз қорачиқларидек асрайдиган мард, асл эркаклар, паҳлавон Алпомишдек йигитлар бўлсин. Ўзбек шоири Ғафур Ғулом: Аъло мамлакатнинг аъло фарзанди, Билиб қўйки, сени Ватан кутади ! деб бежизга айтмагандир. Ватавпарварлик истиқлол мафкурасининг негизини ташкил этувчи қадриятлардан биридир. Бу ҳиссиётни ўз қалбига сингдира олган ҳар бир инсоннинг келажаги порлоқ. Юртини севган, унинг келажагига ишонган ҳар бир ёш учун юрт тараққиётини таминлашга улуш қўшиш асосий мақсад бўлмоғи зарур. Ватан равнақининг энг муҳим шарти тинчликдир. Шундай экан ҳар биримиз тинчлик учун қўлимиздан келганича ўз ҳиссамизни қўшишимиз зарур ва шарт. Тинч ватанда яшар эканмиз! Азиз ёшлар ҳар бир ёш авлод умрини бефойда ўтказмаслиги учун меҳнат қилиши керак. Шунинг учун ҳам шоир Ғ.Ғулом сиз ёш авлодга қарата дейди: Азиз асримизнинг, азиз онлари. Азиз одамлардан сўрайди қадрин. Фурсат ғаниматдир, шох сатрлар-ла, Безамоқ чоғидир умр дафтарин. Ҳар бир авлод сиз ёшлар умрингизни бефарқ , беҳуда ўтказманг ! Кундан-кунга мамлакатимиз тараққий этиб бормоқда. Тараққиёт бор жойда ҳар бир касбнинг ўз ўрни бор. Азалдан халқимизда бир йигитга қирқ ҳунар оз, демаганлар. Ваҳоланки, бугунги кунда эса бир йигитга еттмиш ҳунар оз. Шу мақсадда ҳар бир йигитнинг қўлида ҳунари бўлгани яхши. Ҳунарли киши хор бўлмас. Юртимизда қурилаётган кенг кўламли замонавий ва миллийлик уфуриб турган иншоотлар, парклар, спорт иншоотларини лойиҳасини чизиб берувчи соҳа вакиллари кўпчиликни ташкил қилади. Архитектура санъати азалдан халқимизнинг энг чиройли касби бўлиб, у ҳам бошқа касблар сингари жуда шарафли ва маъсулиятли касбдир. Айниқса, бугун ҳеч бир хонадонни замонавий архитехтурасиз тасаввур эта олмайсиз. Сиз мустақиллик фарзандларининг омади, жуда катта имкониятлар юртида таълим олаётганингиз. Бугун юртимизда фаолият юритаётган касб-ҳунар коллежлари, академик – лицейлар жаҳон андозаларига жавоб берадиган даражада таъмирланган. Замонавий педагогик технологиялар асосида таълим берилади. Олдингизга жуда катта мақсадлар қўйингки, шу мақсадлардан фойдаланган ҳолда юртимиз равнақи, халқимиз фаровонлиги учун хизмат қилинг. Фақат орзу билан инсон чегараланиб қолмасдан, ўз касбининг ҳақиқий устаси бўлиши учун тинмасдан, ўз устида ишлаши керак. Вақтида ўзингиз учун билим ва ҳунарни эгаллаб олинглар. Шундагина эртага ҳеч қачон қоқилмайсиз. Призидентимиз томонидан 2014-йил “соғлом бола” йили деб элон қилинди. Бундан мақсад юртимиз келажаги бўлган фарзандларимизни ҳам жисмонан, ҳам ақлан соғлом бўлиб юртимизга, ватанимизга муносиб фарзанд бўлиб ота-онаси орзу қилгандай йигит ва қизлар етишишини таминлашдир. Юрт келажаги ёшлар қўлида, шундай экан ёшларга яхши шароитлар яратиб уларни эзгу ишлар қилишга, яхши ўқиб бирон –бир касбни эгаси бўлиб юртга фойдаси тегишга алоҳида этибор билан қараш шарт. Ҳозир замон тез ривожланиб бормоқда, айниқс ёшларга шундай шароитдан яъни, биз ёшлар оқилона фойдаланишимиз шарт. Демак, биз ҳамма соҳада ўзимизни кўрсатиб, яхши билим ва кўникмаларни эгаллашимиз лозим. Призидентимиз ёшларга ҳар томонлама имконият яратиб бермоқда, шу жумладан ҳар-хил коллежлар, лицейлар қурилиб ёшларга тақдим этилди. ВАТАН\tВатан сени излаб қайларни кездим Кўраолмадим сендек ватанни Осмонинг мусаффо, бағри кенг Баркамол авлоднинг келажаги бу Тарихинг азиздир улуғ ватаним Туғилган жойимдир Ўзбекистоним! Юртингизни қадрланг. Ўзга юртни ҳавас қилма, ўз юртингдан қўймасин. Она ватан муқаддасдир, ҳеч ёдингдан чиқмасин. Мусоффирлик дарди ёмон, меҳнат қилсанг яшарсан, Ўз юртингда ошингни бе миннат сен ошарсан. Ота-онангдан йироқда, яшамоқлик ҳавасми? Ўзга юртни бир кўргил, мисоли бир қафасдир. Учай десанг қанотинг, шу онда қайиргайлар. Баъзан бу ёш бошинга, ит кунин солгайлар. Сени кутган ёрингни, сабри ҳам бир кун битар. Ёнидаги ёстиқ ҳам, билгил тошдайин ботар. Кўз ёши мисли дарё, меҳрингга зор фарзандинг. Соғинчдан йиғлайвериб, шўрликнинг қахри қотар. Ташналикни дардида, умринг ҳам ўтар кетар. Ишонгин эй юртдошим, она ватанинг кутар. Ўзбегимнинг мақолин бир бор ёдга олиб қўй. Ўзга юртда шох бўлгунча, ўз юртингда гадо бўл ! Ватанпарварлик ҳақидаги мақоллар Айрилмагин элингдан, Қувват кетар белингдан. Бадқавм бўлсанг бўл, Беқавм бўлма. Балиқ сув билан тирик, Одам – эл билан. Бегона тупроқ – девона тупроқ. Булбул чаманни севар, Одам – ватанни. Ватан учун ўлмоқ ҳам шараф. Ватан қадрини билмаган ўз қадрини билмас. Ватанга фалокат – ўзингга ҳалокат. Ватани борнинг бахти бор, Меҳнати борнинг – тахти. Ватанинг тинч – сен тинч. Ватанни сотган эр бўлмас. Душмангга нафрати бўлмаганнинг Ватанга муҳаббати бўлмас. Ёридан айрилган етти кун йиғлар, Юртидан айрилган ўлгунча йиғлар. Она юртинг – олтин бешигинг. Она юртинг омон бўлса, Ранги рўйинг сомон бўлмас. Элга хизмат – олий ҳиммат. Элинг сенга чўзса қўл, Унга доим содиқ бўл. Ўз юртинг ўлан тўшагинг, Ўзга юрт бўлмас бешигинг. Ўзга юртнинг гулидан, Ўз юртингнинг чўли яхши. Қуш ҳам кетса, келади, Ўз элини севади. Булбул чаманни севар, Одам — Ватанни. Ватани борнинг бахти бор,Меҳнати борнинг — тахти. Дарсни мустаҳкамлаш: Ўқувчиларни фикр-мулоҳазаларини мунозара орқали тинглаш. Фаол иштирок этган ўқувчиларни рағбатлантириш. Краткое описание документа:\n“Аъло мамлакатнинг аъло фарзанди, Билиб қўйки, сени Ватан кутади !”\n“....Ташналикни дардида, умринг ҳам ўтар кетар.Ишонгин эй юртдошим,она ватанинг кутар.”\nОна Ватан сўзида боғу бўстонлар, бепоён далалар, мовий осмон, сахий ер, яшаб турган ўлка, оила мужассамдир. Ватанни севиш, у билан фахрланиш, Она-Ватан бахт-саодати, тинчлиги йўлида, унинг манфаатлари учун курашишдир. Ўтмишда боболаримиз, азиз оталаримиз ҳам ўз Она-Ватанларини жону дилдан севганлар, унинг иқболи, истиқболи, озодлиги учун курашмаган кишилардан ватанпарвар чиқмайди.\nВатанга муҳаббат туйғуси бўлмаган инсонни чин ватанпарвар дейиш мумкин эмас. Ватавпарварлик истиқлол мафкурасининг негизини ташкил этувчи қадриятлардан биридир. Бу ҳиссиётни ўз қалбига сингдира олган ҳар бир инсоннинг келажаги порлоқ. Юртини севган, унинг келажагига ишонган ҳар бир ёш учун юрт тараққиётини таминлашга улуш қўшиш асосий мақсад бўлмоғи зарур. Автор Мирзаев Шавкат Ширинбоевич\n323066 Получить свидетельство о публикации\nМузыкально- литературная композиция "На привале"\n20.01.2015 Просмотров: 587 Комментариев: 0 План воспитательной работы на пятилетку\n20.01.2015 Просмотров: 225 Комментариев: 0 Родительское собрание "Кризисы взросления младшего школьника"\n20.01.2015 Просмотров: 265 Комментариев: 0 Классный час «Как стать успешным?»\n20.01.2015 Просмотров: 324 Комментариев: 0 Соцальный проект по окружающему миру "Покормите птиц зимой"\n20.01.2015 Просмотров: 400 Комментариев: 0 Сценарий новогодненго праздника для 5 класса\n20.01.2015 Просмотров: 229 Комментариев: 0 Конкурсная программа ко Дню Защитника Отечества\n20.01.2015 Просмотров: 324 Комментариев: 0 155263155249155245155230155209155204155190


Муборак ой мўъжизаси: асаларилар араб ёзуви шаклини ҳосил қилишди - zarnews.uz\nМуборак ой мўъжизаси: асаларилар араб ёзуви шаклини ҳосил қилишди\nАсалари мавжудлигининг ўзи катта мўъжиза. Бироқ улар томонидан ҳам мўъжиза яратилиши мумкин экан.\nЖалалқудуқ туманининг Дийдор кўчасида истиқомат қилувчи Жавоҳир Насриддинов хонадонида шундай ҳодиса рўй берди. Унинг қарамоғидаги асаларилар араб ёзуви шаклини ҳосил этдилар, деб ёзмоқда "Халқ сўзи" нашри.\n“15 ёшимдан буён асаларичилик билан шуғулланаман. Ҳозирда 6 та оилани парваришлаяпман. Бундан беш кун аввал улар томонидан яратилган шаклни кўриб, дарҳол суратга олдим. Қўрғонтепа туман масжидига бориб, имом билан учрашдим ва суратни кўрсатдим. Масжид вакиллари бу арабча ёзув эканлигини тасдиқлашди”, - дейди 20 ёшли асаларичи Жавоҳир Насриддинов.\nЖавоҳир ёш бўлишига қарамай, асаларичиликнинг ҳадисини олган. Тўғри, ундаги мавжуд асалари оиласи ҳали кам. Шундай бўлсада, ҳар йили 200 кг. асал олади. Хонадонида рўй берган воқеа унинг кайфиятини янада кўтариб, янги режалар тузишга туртки бўлди.\nАсалари заҳри коронавирусга қарши иммунитет пайдо қилиши мумкин\nШаҳарлик асаларичи ҳам табиий тоза асал тайёрламоқда, ҳам асалари зотини янгиламоқда\nАсаларичилар бу йил май ойида нега асал олмади?\nБир жумлада… аммо, ишонгинг келмайди


Фарғонада бемор коронавирус юқтирдим деб ваҳима кўтарди - Zamin.uz\n08:00 / 21 марта 2020\nФарғонада бемор коронавирус юқтирдим деб ваҳима кўтарди\nШу йилнинг 20 март куни ижтимоий тармоқларда Фарғона шаҳридаги 5-оилавий поликлиникада коронавирус инфекциясига чалинган бемор аниқланибди, деган мазмундаги асоссиз ва шов-шувли хабар тарқалди, деб хабар бермоқда Соғлиқни сақлаш вазирлиги Жамоатчилик билан алоқалар бўлими.\nГап шундаки, шу куни мазкур поликлиникага 2001 йилда туғилган Фарғона шаҳридаги гўзаллик салонларининг бирида фаолият кўрсатувчи ходим Х.Д. тана ҳароратининг ошиши, тамоқ оғриши шикояти билан ушбу тиббиёт муассасасига мурожаат қилган. Тиббиёт ходимлари томонидан у белгиланган тартибда тиббий кўрикдан ўтказилган. Аммо бемор врачга ўз шикоятларини баён қила туриб, яқинда Россияда бўлиб қайтган фуқаро билан мулоқотда бўлганлигини айтиб, барчани ваҳимага солган. Бу эса кўпчилик ўртасида асоссиз миш-миш тарқалишига ҳам сабаб бўлган.\n– Шундан сўнг белгиланган тартибда поликлиника маъсул ходимлари томонидан вилоят соғлиқни сақлаш бошқармаси штабига хабар берилган, – дейди вилоят соғлиқни сақлаш бошқармаси бошлиғи Одилжон Умаров. – Кўрилган тезкор тадбирлар ва эҳтиёт чоралари натижасида беморга зудлик билан маслаҳат гуруҳи юборилиб, эпидемиологик анамнези тўлиқ ўрганилиб, профилактик нуқтаи назардан юқумли касалликлар шифохонаси изоляторига ётқизилган. Коронавирусни аниқлаш учун ПЗР усулида текшириш учун суртма олинди. Шу билан бирга, унинг оила аъзолари ҳам қатъий тиббий кузатувга олинган.\n«Шу ўринда фуқароларимиздан яна бир бор асосланмаган хабарларга, турли миш- мишларга ишонмасликларини сўраб қоламиз», дейилади ССВ хабарида.\nкоронавирус Фарғона ваҳима


Ўзи ёқтирган нарсани эҳсон қилиш натижаси – oliymahad.uz\nЎзи ёқтирган нарсани эҳсон қилиш натижаси\n“Яхши кўрган нарсаларингиздан инфоқ қилгунингизгача ҳаргиз яхшилик(Жаннат)га ета олмайсиз. Нимани инфоқ қилсансиз, Албатта Аллоҳ уни билгувчидир“.\n“Оли Имрон” сураси, 92-оят.\nИмом Насафий раҳимаҳуллоҳ бу оят тасфсирида бундай деганлар: “Оятдаги “Яхши кўрган нарсаларингиздан инфоқ-эҳсон қилгунингизгача” деган жумланинг маъноси “Муҳтожларга қилоятган инфоқ-эҳсонингиз ўзингиз яхши кўриб, уни бошқа нарсалардан афзал деб билган мол-мулкингиздан бўлгунича, деганиганидир”.\n“Яхшиликка ета олмайсиз” жумласининг маъноси “Яхшиликнинг хақиқатига ета олмайсиз ёки яхши бандалардан бўла олмайсиз ёҳуд Аллонинг яхшилиги-савобига ета олмайсиз, деганидир”.\nҲасан Басрий раҳматуллоҳи алайҳ: “Аллоҳнинг розилигини кўзлаган холда ўзи яхши кўрган нарсасини – гарчи у бир дона хурмо бўлса ҳам – садақа қилган киши ушбу оятга амал қилганлар қаторига киради”, деганлар.\nВоситий раҳматуллоҳи алайҳ эса: “Яхшилик(Жаннат)га етишиш- яхши кўрган нарсаларнинг маълум қисмини инфоқ-эҳсон қилиш билан бўлади”, деганлар.\nАбу Бакр Варроқ раҳматуллоҳи алайҳ эса “Яхшиликка ета олмайсиз” нинг маъноси “Эй бандаларим, Менинг сизларга қиладиган яхшилигимга фақат ва фақат ўз ёру-биродарларингизга яхшилик қилибгина етиша оласиз”, деганлар.\nХулоса шуки, талаб қилинган нарса-яхшиликка етишиш учун яхши кўрган нарсаларингиздан муҳтожларга бериш лозим экан.\nУмар ибн Абдул Азиз шакар сотиб олиб, уни садақа қилар эди. У зотга “Нега шу шакарни пулини садақа қилиб қўя қолмайсиз?”- дейилди. У зот “Мен ўзим яхши кўрган нарсани инфоқ қилишни хохладим”- деган эканлар.\n“Нимани инфоқ қилсангиз, Албатта Аллоҳ уни билгувчидир” яъни Аллоҳ сизлар инфоқ қилаётган ҳар бир нарсани билиб турибди ва унга кўра мукофатлайди ҳам.\nИмом Табарийнинг тафсирларида бу оят қуйидагича тафсир қилнади:\nАллоҳ таолонинг “Яхши кўрган нарсаларингиздан инфоқ қилгунингизгача яхшиликка эриша олмассиз. Нимани инфоқ қилсангиз, Албатта Аллоҳ уни билгувчидир” оятининг маъноси борасида Абу Жаъфар бундай деган: “Эй мўминлар Аллоҳга итоат этиб ва Унга ибодат қилиб, Ундан умид қилинаётган яхшилик бу Аллоҳнинг сизларга фазл қилиб жаннатга киритишидир ва сизлардан азобини буриб юборишидир. Аксар олимлар оятдаги “яхшилик” сўзининг маъносини жаннат дейишган. Чунки охиратда Аллоҳ таолонинг бандаларига қиладиган яхшилиги уларни жаннатга киритишидир.\nАбу Курайб роҳматуллоҳи алайҳ Амр ибн Маймундан ривоят қиладилар: Оятдаги “яхшилик”дан мурод жаннатдир.\nМуҳаммад ибн Ҳусайн роҳматуллоҳи алайҳ Суддийдан ривоят қиладилар: Оятдаги “яхшилик”дан мурод жаннатдир.\nЯна Абу Жаъфар айтадилар: бу оятнинг маъноси “Эй мўминлар Роббингизни жаннатига ета олмайсизлар токи яхши кўрган нарсаларингиздан инфоқ қилгунингизгача яъни яхши кўриб, ўзларингизда бўлишини хохлаган нафис молларингиздан инфоқ-эҳсон қилгунингизгача…\nБашир роҳматуллоҳи алайҳ Қатодадан ривоят қилиб айтадилар: Токи ўзингизга ёққан ва қўлингизда бўлишини орзу қилган нарсаларингиздан инфоқ қилгунингизгача Роббингизнинг яхшилигига ета олмайсизлар.\nИбн Касийр роҳматуллоҳи алайҳ тафсирларида Вакийънинг Амр ибн Маймундан ривоятини келтириб оятдаги “Яхшилик”дан кўзланган маъно Жаннат эканини айтганлар. Имом Аҳмад роҳматуллоҳи алайҳ Имом Молик роҳматуллоҳи алайҳдан ривоят қилиб айтадилар: Абу Толҳа розияллоҳу анҳу Мадийнадаги Ансорийларнинг энг моли кўпларидан эди ва уни энг яхши кўрган нарсаси Масжиди Набавий рўпарасидаги Байраҳо номли боғи эди. Пайғамбаримиз алайҳиссалом ҳам унга кириб, ундаги булоқининг ширин сувларидан ичар эдилар. Анас розияллоҳу анҳу айтадилар “Яхши кўрган нарсаларингиздан инфоқ- эҳсон қилгунингизгача яхшиликка ета олмайсиз” ояти нозил бўлган пайтда, Абу Толҳа айтдиларки “Эй Росулаллоҳ, Аллоҳ таоло “Яхши кўрган нарсаларингиздан инфоқ- эҳсон қилгунингизгача яхшиликка ета олмайсиз” дебди, мени энг яхши кўрган нарсам Байраҳодир. У Аллоҳ йўлида садақа бўлсин. Мен унинг яхшилигини ва(охиратга) захира бўлишини умид қиламан. Уни олинг-да, Аллоҳ сизга бурган жойга ишлатаверинг, дедилар. Шунда Пайғамбаримиз алайҳиссалом “Бах” бу жуда фойдали мол бўлди, жуда фойдали мол бўлди”, дедилар ва “Эй, Абу Талҳа, сўзингни эшитдим ва мен уни ўзингнинг муҳтож бўлган яқинларинга сарфлашингни маъқул кўряпман” дедилар. Абу Толҳа: “Бош устига, албатта, Сиз айтганингиздек қиламан”, деди ва уни аммаларини ўгилларига ва яқинларига тақсимлаб берди. (Имом Бухорий ва Муслим ривояти).\nУмар розияллоҳу анҳу Пайғамбаримиз алайҳиссаломга “Эй Аллоҳнинг Росули мени Хайбар ғазотидан сўнги тақсимотда теккан ҳиссам(ерим)дан кўра қимматлироқ бирор нарсам йўқ. Шуни нима қилшимга буюрасиз?” дедилар. Шунда Пайғамбаримиз алайҳиссалом “Ерингни аслини ушлаб қол ва мевасини Аллоҳ йўлида эҳсон қил”,– дедилар. (Имом Бухорий ва Муслим ривояти).\n«Тафсири Самарқандий»да ушбу оят шундай тафсир қилинади:\nАбу Солиҳ қилган ривоятда Ибн Аббос розияллоҳу анҳу ушбу оятни тафсир қилиб шундай дейдилар: “Ўзларингиз яхши кўрган нарсалардан инфоқ қилгунингизча яъни ўзларингиз хохлаган ҳолда молларингиздан бергунингизча Аллоҳнинг Ўз ҳузуридаги – бандаларига Жаннатда берадиган – савобига ета олмасиз”. Муқотил эса бунинг маъноси қуйидагич: “Токи ўзларингиз яхши кўрган нарсадан сақадага қилмагунингизча яъни яхши кўрган нарсаларингиздан бир оз эҳсон қилгунингизча тақвога ета олмайсизлар”. “Нимани инфоқ қилсансиз” яъни садақа қиласизми ёки яқин қариндошларингиз билан силаи раҳм-қариндошлик ришталарини мустаҳкам боғлайсизми, “Албатта Аллоҳ уни билгувчидир” яъни унга бирор нарса махфий эмас ва албатта унга яраша савоб беради.\nРивоят қилинишича, Оиша разияллоҳу анҳо тилла суви юритилган Мусҳафни ўқиб, тиловат қилаётган эдилар. Шу оятга етиб келганларида тўхтаб, ўқиб турган – тилла суви юритилган Мусҳафларини сотиб, пулини садақа қилиб юборган эканлар.\nАллома Муҳаммад Мутаваллий Шаъровий бу оятни эшитган Абу Зар разияллоҳу анҳунинг ибратли ҳикояларини қуйидагича келтирган: “Абу Зар разияллоҳу анҳунинг битта эркак туяси бўлиб, урғочи туяларга қўшиб, ундан насл олар эди. Бу туя Абу Зар разияллоҳу анҳунинг мол-мулки ичида ўзига энг севимлиси эди. Бир куни Абу Зарнинг уйига меҳмон келиб қолди. У меҳмонга: “Мен ҳозир бандман. Сиз ўзингиз туяларим турадиган жойга бориб, энг яхшисини танлаб, олиб келинг, сўйиб, сизга зиёфат қиламиз”, деди. Меҳмон уйдан чиқиб кетди ва бир муддатдан сўнг бир ориқ туяни олиб келди. Буни кўрган Абу Зар меҳмонга: “Сиз менга хиёнат қилдингиз. Мен сизга “Туяларнинг энг яхшисини олиб келинг, деган эдим-ку!”, деди. Шунда меҳмон: “Эй Абу Зар, мен туяларнинг энг яхшиси бир эркак туянгиз эканини кўрдим. Лекин унга сизнинг бирор кун эҳтиёжингиз тушиб қолишини ўйлаб, уни қолдирдим”, деди. Унга жавобан Абу Зар разияллоҳу анҳу бундай деди: “Менинг унга муҳтож бўладиган куним – чуқурим(қабрим)га қўйиладиган кунимдир!”.\nДарҳақиқат, бу буюк саҳоба қабрга қўйиладиган кун энг буюк(хатарли) кун бўлиб, инсон бутун ҳаёти давомида унга тайёргарлик кўришига энг ҳақли кун эканини жуда яхши англаб етган зотдир.\nБу билан Саййидимиз Абу Зар разияллоҳу анҳу бизларга инофқ-эҳсон борасида ўзларининг ички малакаларига тўла гўзал бир амалий дарс бермоқдалар. Бу ишлари билан бизга бундай демоқчилар:\n“Инсоннинг қўлидаги мол-давлати учта шерикнинг орасида бўлади. Биринчи шерик қадар-тақдирдир. У инсон билан маслаҳатлашиб ўтирмайди. Унинг мол-мулкини ўзи ирода қилганидек тасарруф қилиши борасида ундан бирор марта ҳам изн сўраб ўтирмайди. Хоҳлаган вақтида, хоҳлаган мусибати ёки балосини бошига юбориб, мол-мулкини кўкка совураверади.\nИккинчи шерик эса меросхўрлардир. Улар ҳам бошингни қўйишингни, қачон оёғинги узатишингга интиқтирлар. Ўлим билан руҳинг тўқнаш келиб, бошингни ерга қўйиб, дунёни тарк этиб, дунё аҳли қаторидан чиқишинг билан, молингни олиб, боши оққан томонга йўл олади. Айтадики, энди мен отам қолдирган нарсадан маза қилиб, фойдаланаман…\nУчинчи шерик эса ўзинг бўласан! Агар учала шериклар орасида энг заиф ва нотавони бўлмаслик қўлингдан келса, ҳаракатингни қил, энг уларнинг энг ожизи бўлиб қолмагин, тағин! Пешона теринг билан топганинг, ҳозирда ўз қўлингда турган молингга эгалик қилишда тақдир ва меросхўрлар сендан ғолиб келишидан сақлан, кўзингни оч, ҳазир бўл! Сен мол-давлатни Аллоҳ йўлида инфоқ-эҳсон қилиш орқали улардан ғолиб бўлгин! Бўлмаса, қолган шериклар ғолиб бўлиб, олиб қўйишлари шубҳасиздир, эй ақлли зот!..”.\nДарҳақиқат бу оят тушгач, барча саҳобалар амалиётга шошилдилар. Ҳатто ўз қўлларидаги марғуб-маҳбуб нарсалари бошқаларнинг қўлига ўтиб кетди ва уларга бу ишларининг мукофоти Жаннат бўладиган бўлди. Улар аллоҳнинг бу оятини ҳақиқий маънода қалбан англаб етган эдилар…\nШунинг учун Ҳадиси қудсийда Аллоҳ таоло бундай дейди: “Дунёда бандалар бир-бирларини ўзаро маъруф-яхшиликлар билан тақдирлар эдилар. Бугун эса мен Жаннат билан тақдирлайман”.\nЖанобимиз Абдуллоҳ ибн Умарнинг Форс миллатига мансуб бир гўзал жорияси бўлиб, уни жуда яхши кўрар эди. У зот бу оятни эшитгач, ўзига ўзи: “Аллоҳ менга берган нарсаларни орасида бу жориядан кўра менга севимлироқ бирор нарса йўқ”, деди ва уни озод қилди. У зот шу жориясини озод қилгач, унга уйланишлари ҳам мумкин эди. Лекин у зот айтдиларки: “Агар уйланишим унинг озод қилиш савобига путур етказмаганида эди, албатта, унга уйланган бўлар эди!”. Яъни у зот ояти каримада яхши кўрган нарсани инфоқ-эҳсон қилишга тарғиб қилинмоқда. Мен уни чиндан яхши кўрар эдим. Агар уни озод қилганимдан сўнг унга яна ўзим уйлансам, яхши кўрган нарсасини инфоқ қилганлар қаторидан чиқиб қолишим мумкин. Шунинг учун энди унга уйланмайман, демоқчилар.\n(Буни Ҳофиз Абу Бакр Баззор роҳматуллоҳи алайҳ Абдуллоҳ ибн Умар розияллоҳу анҳунинг ўзларидан ривоят қилганлар).\nКейинги қаҳрамонимиз Зайд ибн Ҳориса разияллоҳу анҳу бу ояти каримани эшитгач, у ҳам шу каби реакцияга киришдилар. Унинг Сабал исмли оти бўлиб, уни қаттиқ яхши кўрар эди. У айтадики, “Эй Аллоҳнинг Расули, Сиз менинг бу отимга бўлган муҳаббатим қанчалик кучли эканини биласиз. Мен уни Аллоҳ йўлида садақа қиламан”. Шунда Расулуллоҳ соллаллоҳу алайҳи ва саллам ундан отини олиб, Зайднинг ўғли Усомани олиб келиб, отга миндириб қўйдилар. Зайд айтадики, “Мен Расулуллоҳ соллаллоҳу алайҳи ва салламнинг бу ишларидан қалбимда бироз ранж туйдим ва “Эй Аллоҳнинг Расули, мен отни Аллоҳ йўлида садақа қилишни ирода қилдим. Сиз эса, уни ўғлимга миниб юриши учун бериб қўймоқдасиз”, дедим. Шунда Расулуллоҳ соллаллоҳу алайҳи ва саллам: “Билиб қўй. Уни албатта, Аллоҳ сендан қабул қилди”, деб жавоб бердилар.\nАлбатта, Аллоҳ Ҳақ субҳанаҳу ва таоло “Яхшилик-Жаннат”ни сизнинг яхши кўрган нарсангизни инфоқ қилганингиз учун пул ва бадал сифатида беради. У зот сиз ҳақиқатда яхши кўрган нарсангизни инфоқ қилганмисиз ёки яроқсиз нарсани эҳсон қилганмисиз, буни ҳам яхши билади. Эй мўмин зот, бу борада ўзингизни алдашга уринманг! Зеро, Аллоҳ қалбнинг тубида ҳаммадан яширин бўлган сирларни ҳам билур. Шунинг учун оятнинг сўнгида “Нимани инфоқ қилсансиз, Албатта Аллоҳ уни билгувчидир“, деб огоҳ этмоқда!\nБу ояти каримада инсон нафл-ихтиёрий эҳсон-қадақа қилишида нимага эътибор бериши кераклиги меъёри баён қилинмоқда. Унга кўра, инсон инфоқ қилишда қўлидаги энг арзимас, яроқсиз нарсани эмас, балки ўзига энг маҳбуб бўлган сифатли, яроқли нарсаларидан бошқа биродарларига маълум қисмини чин кўнгилдан илиниши ва бериши лозим экани айтилмоқда. (Фарз эҳсонлар: закот, ушр каби садақаларни беришда энг афзал ва яхши кўрганини бериш эмас, балки ўртачасини бериш лозим экани ҳадиси шарифда айтилган). Зеро, оятнинг сўнгида “Нимани инфоқ қилсангиз, албатта, Аллоҳ уни билувчидир” – деб, яна бир бор энг яхши, сифатли нарсани инфоқ қилишга тарғиб этилиб, арзимас, сифатсиз нарсани инфоқ қилишнинг оқибатидан огоҳлантирилмоқда!\nИнсон бировга бераётган нарсаси фаразан, ўзига берилса, шу нарсани қабул қилишда ўзини камситилгандек ҳис қилмай, хурсандлик, очиқ юзлик билан қабул қила оладиган нарса-буюм бўлиши лозим экани оят ва ҳадисларда очиқ баён қилинган:\nЭй, имон келтирганлар! Ўз қўл меҳнатингиз ва Биз сизлар учун ердан чиқарган нарсаларнинг яхшиларидан эҳсон қилингиз! Ўзингиз фақат кўзингизни чирт юмибгина оладиган даражадаги ёмон нарсаларни (эҳсон қилишга) танламангиз! Шунингдек, билингизки, албатта, Аллоҳ ғаний ва мақтовга лойиқ зотдир. (Бақара. 267-оят).\nБу оятнинг тафсирида Шайх Абдулазиз мансур бундай ёзганлар:\nБилимдон эканини эслатишидан мурод бандаларига буюрган ёки уларга тақиқлаган ишларини У билим ва ҳикмат асосида қилишини, бирор ишни беҳуда ёки бесабаб қилмаслигини эслатишдан иборатдир (Мд.).\nЎзида бўлишини яхши кўрган нарсасини биродарига илиниб туриш кишининг иймони комил эканига далолат қилиши борасида Пайғамбаримиз соллаллоҳу алайҳи ва саллам: “Сизларнинг бирортангиз то ўзига яхши кўрган нарсасини биродарига ҳам илиниб, унда ҳам шу нарса бўлишини яхши кўргунича (комил) мўмин бўла олмайди”, деганлар.\n“Тафсири Ҳаққий”да бундай дейилган: “Инсон бу дунёда яхши кўрган нарсасини ўзидан-ўзи сарфлаб юбормайди. Балки унинг ортидан унданда яхши нарсага эришишига аниқ ишонсагина сарфлайди. Демак, яхши кўрган нарсасини сарфлаб юборган киши Албатта, ҳар нарсага қодир ва ҳар ишни билувчи Яратувчининг ҳамда қайта тирилиш, ҳисоб-китоб, ажр-мукофот олиш, яхшилик қилган ҳам, ёмонлик қилган ҳам, бу ишининг натижасини албатта, бир кун кўриши борлигига ишонганидан бу ишни қилади. Бу инсон динда мақталган барча гўзал хислатларни ўзида мужассам қилган киши бўлади. Лекин бу оят яхши кўрган нарсасини инфоқ-эҳсон қилган киши гарчи бошқа буюрилган тоат-ибодатларни қилмаса ҳам буюк ажр-савобни олаверади, деган маънони билдирмайди…”.\nМанбалар асосида “Ҳадис ва ислом тарихи фанлари” кафедраси мудири Баҳодиржон Баҳромжон ўғли тайёрлади.\n. Бу сўз баракалла, балли, яша, отангга раҳмат каби маъноларда ишлатилади.\n266300cookie-checkЎзи ёқтирган нарсани эҳсон қилиш натижасиno\nОлдингиЗиёратгоҳлар, масжидлар ва қабристонларни ободонлаштириш учун 3 миллиард сўмдан маблағ ажратиладиКейингиБир ҳадис шарҳи\nЭҲСОННИНГ ФАЗИЛАТЛАРИГА ДОИР


21:30 / 09.11.2018 35366\nЎзбекистон Республикаси Президенти Шавкат Мирзиёев раислигида 9 ноябрь куни соғлиқни сақлаш тизимини ривожлантириш, ҳудудлар аҳолисини сифатли тиббий хизмат билан қамраб олиш, тиббиёт муассасалари моддий-техника базасини мустаҳкамлаш борасидаги ислоҳотлар натижаларини таҳлил қилиш ва истиқболдаги устувор вазифаларни белгилашга бағишланган видеоселектор йиғилиши ўтказилди.\nДавлат раҳбари барча ислоҳотлардан асосий мақсад одамлар ҳаётини яхшилаш экани, сифатли тиббий хизмат бу борада муҳим ўрин тутишини таъкидлаган.\n«Кейинги икки йилда Президентнинг соҳага оид 50та фармон, қарор ва фармойишлари, Вазирлар Маҳкамасининг 70дан зиёд қарор ва фармойишлари қабул қилинди. 6та янги илмий-амалий тиббиёт маркази ташкил этилиб, уларнинг сони 16тага етди. Халқимизга янада қулай бўлиши учун ҳудудларда уларнинг 10та филиали иш бошлади. Туман ва шаҳар шифохоналарида 306та янги ихтисослашган бўлимлар, 1 минг 200та тез тиббий ёрдам шохобчаси очилди. Умуман олганда, жорий йилда тиббиёт соҳасига давлат бюджетидан 2017 йилга нисбатан 40 фоиз кўп маблағ ажратилди. Йиғилишда келаси йил соҳага қарийб 30 фоиз кўп маблағ йўналтириш режалаштирилгани қайд этилди. Президентнинг куни кеча қабул қилинган «Давлат тиббиёт муассасалари ва соғлиқни сақлашни бошқариш органлари ходимларини моддий рағбатлантиришни кучайтириш чора-тадбирлари тўғрисида»ги қарори соҳадаги яна бир ижобий янгилик бўлди. Унга мувофиқ, тиббиёт ходимларининг ойлик маоши 1 декабрдан 20 фоизга, 2019 йил 1 апрелдан яна 15 фоизга оширилади», дейилади президент матбуот хизмати хабарида.\n«Фармон ва қарорлар чиқарилиб, соҳага шунча имкониятлар яратилди, долзарб масалалар ҳал қилиб берилди. Лекин соғлиқни сақлаш тизимида кутилган натижалар кўринмаяпти. Айниқса, туманлар, чекка қишлоқлардаги аҳоли тиббий хизматдаги жиддий ва туб ўзгаришларни ўз ҳаётида сезаётгани йўқ», деди Шавкат Мирзиёев.\nХусусий тиббиёт муассасалари тармоғини янада кенгайтириш масалаларига эътибор қаратилди. Хусусий тиббиётнинг барча тармоқларини ҳам ривожлантириш, йирик шаҳарларда нафақат юртдошларимиз, балки қўшни мамлакатлар фуқароларига ҳам тиббий хизмат кўрсатиш бўйича катта имкониятлар мавжуд.\nШунинг учун мутасаддиларга хусусий тиббиёт муассасалари тармоғини кенгайтириш, Тошкент, Самарқанд, Андижон каби йирик шаҳарларда «тиббиёт хаб»ларини барпо этиш бўйича вазифалар топширилди.\nМасалан, соҳани молиялаштиришнинг амалдаги смета усули эскиргани, тиббиёт муассасалари қанча бемор даволанганига қараб эмас, койка-ўринлар сонига қараб молиялаштириб келинаётгани қайд этилди. Бугунги замон талаблари ва хориж тажрибасидан келиб чиқиб, синов тариқасида мамлакатимизнинг 14та ҳудудида биттадан тиббиёт бирлашмасини аҳоли жон бошига ва стационар шароитда даволанганлар сонига қараб молиялаштириш бўйича топшириқ берилди.\nМуҳокама қилинган масалалар юзасидан мутасадди раҳбарларнинг ахборотлари тингланди.\nССВ тизимидаги тиббиёт муассасаларида аутсорсинг хизматлари ташкил қилинади


КЎРНАМАК… (Воқеа реал ҳаётдан олинган) - 11 Мая 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Май » 11 » КЎРНАМАК… (Воқеа реал ҳаётдан олинган)\nКЎРНАМАК… (Воқеа реал ҳаётдан олинган)\n— Яхши йигит, тўхтанг, менга ёқиб қолдингиз!.. — эндигина ўн тўққизга кирган Умрзоқ ортидан пилдираб келаётган ўттиз ёшлардаги аёл овозини эшитиб таққа тўхтади…\nТўғриси, бегона аёллар билан бу тахлит суҳбатлашмаган, уларнинг «сеҳр»и, «эҳтирос»лари ҳақида ёши катта йигитлардан эшитган, шу-шу хаёлан ўзини ёқимтой аёл қучоғида кўришни орзулаб юрарди. Мана, ўшандайлардан биттаси ўзи чақираяпти!..\n— Вой, қачондан бери ортингиздан думдай эргашиб келаяпман-у, мундоқ қайрилиб қарай ҳам демайсиз-а! — дўмбоққина, паст бўйли, сочлари ёйиқ аёл ўпкаланган бўлди…\nУмрзоқ уни қаердадир кўргандай бўларди-ю, сира эслай олмасди.\n«Акалар айтишарди-ку, агар бегона аёлни қаердадир кўргандай бўлсанг, демак, кўнгил яқин. Барибир ёқтириб қоласан деб!..» — ўйлади у қаршисидаги аёлга кулимсираб боқаркан.\n— Исмим Меҳрибон! — қўл узатди аёл.\n«Тўхта, исми негадир танишдай… Бир пайтлар онамнинг Меҳрибон деган бозорчи таниши бўларди. Икковлари бирга савдо-сотиқ қилишарди… Йўғ-э, у бунақа дўмбоқ эмасди, шекилли…»\n— Умрзоқ! — деди у ҳам жилмайиб.\n— Исмингизам ўзингизга ўхшаб жуда чиройли экан, — кулди Меҳрибон. — Қаерга кетаяпсиз?\n— Ўқишдан қайтаяпман.\n— Вой, ўқийсизми?\n— Ҳа, коллежда.\n— Мени кузатиб қўймайсизми?..\nУмрзоқ қизариб кетди.\n— Нега уяласиз? Кап-катта йигит экансиз. Энди аёлларни кузатиб қўйишниям ўрганинг-да!..\n— Бўпти, кузатиб қўйганим бўлсин!..\nМеҳрибон шу яқин атрофда тураркан. Икковлари кўз очиб-юмгунча унинг уйига етиб келишди.\n— Юринг, сизга қаҳва дамлаб бераман! — Умрзоқни билагидан ушлаб тортди Меҳрибон. — Ё шошилаяпсизми?\n— Йў-ўқ, — жавоб қилди Умрзоқ. — Шошиб қаерга бораман? Онам барибир бозорда.\n— Ие, ойингиз бозорчими?..\n— Нима сотади?\n— Ў, зўр экан-ку!..\nМеҳрибон йигитни квартирасига бошлаб кирди-да, кийимларини алмаштириш учун ётоқхонасига кирди. Лекин эшикни очиқ қолдирди…\nУмрида бу қадар чиройли қоматни кўрмаган Умрзоқ икки ўт орасида қолганди. Қарамай, тескари ўгирилай деса, рўпарасида Меҳрибон қоматини кўз-кўз қилган кўйи сира шошилмасдан кийим алмаштираяпти. Қараб тураверай деса, негадир ботина олмаяпти…\nБўлмади. Шартта бошини тескари бурди.\nМеҳрибон халатга ўраниб йўлакка чиқиб келди.\n— Уятчан экансиз-а? — сўради у ошхона томон юрмоқчи бўлган Умрзоқнинг йўлини тўсиб. — Ҳеч бегона аёлга яқинлашиб кўрмаганмисиз?\n— Йўқ, ундай нарсаларга тушунмайман… — хижолат аралаш жавоб қилди Умрзоқ.\n— Мен сизга ёқаманми?..\n— Ҳ-ҳа, ёқасиз…\n— Унда… Қучинг мени!..\nБундай ҳолатда ҳар қандай тортинчоқ йигит ҳам ўзини тутиб тура олмайди. Айниқса, аёлдан келаётган ёқимли атир ҳиди димоғига бориб урилса, ҳовлиқиб қолади…\nУмрзоқ Меҳрибоннинг белига қўл юборди…\nБироқ аёл айёрлик билан ўзини олиб қочди.\n— Э, йўқ, тўхтанг!.. — деди у кўз қисиб. — Аввал бир шартимни бажарасиз…\nҲислари жунбушга келган Умрзоқни энди ҳеч қандай куч тўхтатолмасди. У тобора хона томон орқаси билан йўрғалаётган Меҳрибонни изма-из таъқиб қилиб ичкарига кирди-да, эшикни тамбалади.\n— Менга фарқи йўқ! — дерди у титраб-қақшаб ниҳоят аёлни бағрига босаркан. — Айтаверинг!.. Айтаверинг!..\nМеҳрибон секингина уни ўзидан итарди-ю, эркаланган оҳангда сўради:\n— Ойингизни бозорчи дедингизми боя?\n— Пули кўп бўлса кераг-а?..\n— Йўқ эмас…\n— Унда… Ўша пулларидан кў-ўпгина олиб келсангиз, фақат ўзингизники бўлардим…\n— Нима?.. Қ-қандай?.. Йўқ, бу ишни қилолмайман… Бундай қилолмайман…\n— Шунақами?.. Шунақа лапашангмисиз ҳали?.. — Меҳрибон лабини бурганча, эгнига халатини ташлади-да, бориб хона эшигини очди. — Боринг-э!.. Нима, бу дунёда меникидай гўзал қоматлар кўчада тушиб қолган деб ўйлайсизми?.. Буни муҳаббат деб қўйибди. Мен муҳаббатини текинга тортиқ қиладиганлардан эмасман. Боринг, кетинг! Сизни кўришга кўзим йўқ! Кетинг!..\nУмрзоқ нима қилишни билмай бироз иккиланиб тургач, аста юриб йўлакка чиқди ва ташқари эшикни очди…\n«Уф-ф, менга нима бўлди ўзи?.. — йўлда кетиб бораркан дастрўмолчаси билан терлаб бораётган бўйниини арта-арта сўзланарди у. — Нималар қилиб қўйдим?.. Меҳрибондай гўзал аёлни ранжитдим… Аблаҳман мен, аблаҳ!.. Йўқ, мен унинг айтганини қилмасам бўлмайди. Меҳрибон меники бўлишини истайман… Нима, онам камбағаллашиб қолармиди пича пулидан олсам? Ўзи… Йўлкирага пул сўрасам ҳам оғрингандай бўлиб берарди. Бир кўзи очилсин…\nҲа, пул оборсам, Меҳрибоннинг қўйнига кирардим, маза қилардим…»\nНафс қулига айланган ўғил уйига кириб келди-ю, тўғри онаси ухлайдиган хонага кирди. Пуллар шу ердаги темир сандиқда сақланишини биларди.\nКўрпалар қатини тита-тита охири сандиқнинг калитини топди…\n— Воҳ! — Умрзоқ ҳеч қачон бу сандиқ ичига кўз ташлаб кўрмаганди. Даста-даста кўкиш қоғозларни кўриб кўзлари ёниб кетди. — Онам роса бой экан-ку! Нега унда мен арзимаган пул сўрасам бермайди. Берсаям узоқ вақт ўйланиб кейин қўлимга тутқазади?.. Энди ўзидан кўрсин! Мениям ит туққан эмас. Одамнинг боласиман. Пулини йўқотиб кўзи очилса, кейин билади қадримни. Ахир, кичкина бола эмасман!..\nУ пул дастасидан ўн донасини суғуриб, чўнтагига солди-да, сандиқни қулфлаб, калитни жойига қўйди. Кўрпаларни онаси сезиб қолмаслиги учун яхшилаб текислади…\nАна, энди бемалол, гавдани ғоз тутиб Меҳрибоннинг олдига боравериш мумкин. Бу пулларни кўриб ҳам ўзини олиб қочсин-чи!..\nТаниш квартира эшиги рўпарасига келиб тўхтаган Умрзоқнинг юраги безовта урар, ҳозир чиқиб келгач, пулларни кўриб ҳайратдан ёқа ушлайдиган Меҳрибоннинг ҳолатини тасаввур қилгани сайин оғзининг таноби қочарди.\nСал ўзини босиб олгач, эшик қўнғироғини босди. Меҳрибон пойлаб турган эканми, биринчи қўнғироқдан кейиноқ эшикни очди. Очди-ю, рўпарасида тиржайиб турган Умрзоқни кўриб лаблари бурилди.\n— Ҳа-а, тағин нега келдингиз? — сўради у менсимайгина. — Бирор нарса йўқотдингизми?..\nУмрзоқ шоша-пиша чўнтагидаги пулларни чиқариб кўз-кўз қилди.\n— Мана, опкелдим!..\nМеҳрибон кўкимтир пулларга кўзи тушгани ҳамоно юз тузилишини ўзгартирди.\n— Вой айёр-ей!.. — деди йигитнинг тирсагидан тутиб ичкари етакларкан. — Айтганимни қилибсиз-да-а?.. Маладес, ўғил бола, маладес!..\nМеҳрибон Умрзоқнинг қўлидан пулларни олиб киссасига урди-да, уни ётоқхонага олиб кирди ва эшикни ичкаридан беркитди…\nОрадан маълум вақт ўтиб эшик қўнғироғи безовта жиринглади. Юраги негадир ғаш тортган Меҳрибон эгнига халатини илиб ётоқ эшигини очди. Бу орада ётоқхонадаги Умрзоққа бармоғини лабларига босиб «тисс» деб қўйишни ҳам унутмади…\nЭшикни очди… Ва нима қилишни билмай гарангсиб қолди…\nНе кўз билан кўрсинки, рўпарасида узоқ йиллик қадрдони, Умрзоқнинг онаси Тожихон йиғлаб турарди…\nМеҳрибон ҳаммасини олдиндан сезиб, шу заҳоти муомаласини ўзгартирди. Тожихонни бағрига босганча овоз чиқариб йиғлай бошлади.\n— Худо уриб қўйди, ўртоқжон, худо уриб қўйди мени!..\n— Сенга нима бўлди? — йиғлашдан тўхтаб сўради Тожихон. — Сени нега худо уради?..\n— Айтишга тилим бормайди-и!.. — Тожихоннинг елкасига бошини қўйиб йиғлашда давом этди Меҳрибон. — Айтсам тилим, айтмасам дилим куяди!..\n— Нима бўлди ўзи?.. Айтсанг-чи!..\n— Ўғлинг… Ўғлинг уйимга ўғирликка тушибди… Алдаб-сулдаб зўрға ушлаб ўтирибман, ўртоқжон!.. Ҳозир уйингга қўнғироқ қилмоқчи бўлиб тургандим…\n— Нима?.. Қани у ярамас?.. Пулларимни ўмариб олиб чиқиб кетган бетайин қани?.. Ахир… Мен сенга дардларимни айтгани келсам… Сениям чув туширдими у ярамас?..\n— Ана, — Меҳрибон бош чайқаган кўйи Тожихонни ётоққа олиб кирди. — Кўриб қўй, ўғлинг ўғри экан-у, билмаган экансан-да!.. Агар сенинг ўғлинг эканини билмаганимда, буни аллақачон мелисага топширворардим…\nТожихон бир чеккада бош эгиб турган Умрзоққа ўқрайиб қараб олгач, дўқ аралаш сўради:\n— Пулларим қани, аҳмоқ?.. Қани пулларим?.. Сени шу ниятда боқиб катта қилганмидим, кўрнамак?..\nУмрзоқ индамай тураверди. Ахир, аёлларнинг бу қадар айёр бўлишини қаердан билибди?! Энди нима қилади?.. Пулларни Меҳрибон олган, деб қандай айтади? Шундай деса, бу аёл зўрлади деб юборишданам тоймайди…\nҲеч қанча ўтмай, Умрзоқ айбдорларча бош эгиб Тожихоннинг ортидан уйига йўл олди…\nОна она-да, уришиб-уришиб қўя қолди…\nАммо… Чора кўрмай хато қилганини орадан бир ой ўтгач англаб етди…\nҲамон кўз ўнгидан сандиқдаги даста-даста пул кетмай, тинчини йўқотган Умрзоқ кунларнинг бирида бир даста долларни ўмариб қочди…\nНимаям қилсин?.. Тожихон ўғлига тўғри тарбия бермаганини англаб, ҳечдан кўра кеч яхши қабилида уни милиция қўлига топширди.\nКатегория: HIKOYALAR / ХИКОЯЛАР | Ko'rganlar:: 33 | Добавил: www.horazm.net | Рейтинг: 0.0/0


Фаровонлик индексида Ўзбекистон - BBC News O'zbek\nФаровонлик индексида Ўзбекистон\nҚароргоҳи Лондонда жойлашган таҳлил маркази - Legatum Institute дунёнинг энг бахтли, энг бадавлат, энг соғлом ва жиноятчиликдан ҳоли мамлакатлари йиллик рўйхатини эълон қилди. Ўзбекистон рўйхатдаги 142 давлат орасидан 57 ўринга қўйилган.\nЛегатум институти Фаровонлик индекси деб номланувчи ушбу йиллик ҳисоботи БМТ, Жаҳон Банки, Иқтисодий ҳамкорлик ва тараққиёт ташкилоти, Бутун жаҳон савдо ташкилоти ва бошқа муассасаларнинг расмий статистикалари ўрганилган ҳолда тузилганини айтади.\nИнститут мамлакатлардаги фаровонлик манзарасини саккиз кўрсаткичга қараб белгилаган. Яъни, мамлакат иқтисодий аҳволи, хусусий тадбиркорлик билан шуғулланиш имкониятлари, бошқарув, таълим соҳаси, соғлиқни сақлаш, хавфсизлик, шахсий эркинликлар ва ижтимоий капитал даражаси ҳисобга олинган.\nҚарийб барча индекслар бўйича Ўзбекистон пастки қаторларга қўйилган. Аммо, Ўзбекистон "ижтимоий сармоя" ва " шахсий эркинликлар" борасида МДҲ бўйича лидерлик қилмоқда.\nИқтисод бўйича 66 ўринда (Озарбайжон-51, Қозоғистон-54, Россия-55, Белорус-89, Қирғизистон-113, Тожикистон-122, Арманистон-126, Украина-127, Молдова-128, Туркманистон рўйхатда йўқ);\nТадбиркорлик бўйича 93 ўринда (Россия-42, Украина-52, Беларус-54, Қозоғистон-56, Молдова-68, Арманистон-69, Озарбайжон-70,Қирғизистон-76, Тожикистон-108);\nБошқарув соҳаси бўйича 117 ўрин (Арманистон-92, Озарбайжон-94, Молдова-101, Россия-106, Қозоғистон-107, Тожикистон-113, Қирғизистон-118,Украина-120, Беларус-121);\nТаълим бўйича 70 ўрин (Россия-29, Беларус-31, Украина-37, Арманистон-49, Қирғизистон-52, Қозоғистон-55, Тожикистон- 62, Молдова-72, Озарбайжон-82);\nСоғлиқни сақлаш учун 62 ўрин (Беларус-38, Россия-42, Қозоғистон-51, Озарбайжон-68, Қирғизистон-71, Украина-79, Молдова-83, Арманистон-86, Тожикистон-96);\nХавфсизлик бўйича 67 ўрин (Беларус-53, Украина-54, Арманистон-55, Тожикистон-65, Қозоғистон-66, Молдова-69, Озарбайжон-71, Қирғизистон-83, Россия-91);\nШахсий эркинликлар учун 55 ўрин (Қозоғистон-85, Украина-91, Озарбайжон-92, Қирғизистон-95, Тожикистон-105, Россия-111, Молдова-113, Арманистон-119, Беларус-128).\n2015 йилги умумий Фаровонлик индексида 57 ўрин берилган (Қозоғистон-56, Россия-58, Беларус-63, Қирғизистон-66, Украина-70, Озарбайжон-71, Тожикистон-91, Молдова-92, Арманистон-93).\nЎтган йилги рейтинг билан солиштирганда Ўзбекистон иқтисод бўйича 5 ўрин, соғлиқни сақлаш, хавфсизлик ва шахсий эркинликлар категориялари бўйича 2 ўрин, ижтимоий сармоя, таълим ва тадбиркорлик бўйича 1 ўрин пасайган, бошқарув соҳасидаги 117 ўрнини эса, сақлаб қолган.\nМамлакатдаги фаровонлик даражаси юзасидан қилинган умумий хулосага биноан Ўзбекистон 57 ўринга муносиб кўрилган. Қозоғистон бир поғона баландда - 56 ўрин, Россия эса, 58 ўринга лойиқ кўрилган.


Ҳафтанинг энг муҳим твитлари: СССРда қум танқислиги? Тошкентда кам таъминланганларга мўлжалланган қиммат уйлар. ОАВни давлат таъминлаши керакми? - Daryo\n09:46, 15.08.2019 40936\nҲафтанинг энг муҳим твитлари: СССРда қум танқислиги? Тошкентда кам таъминланганларга мўлжалланган қиммат уйлар. ОАВни давлат таъминлаши керакми?\n«Дарё» ўтиб бораётган ҳафтанинг қизғин баҳсларга сабаб бўлган твитларини диққатингизга ҳавола этади.\n«Мисрда лойиҳа қиймати 1,8 миллиард доллар бўлган дунёдаги энг йирик Benban Solar Park деб аталувчи Қуёш электр станцияси қурилмоқда. Айтишларича, 2019 йил охирига бориб мазкур Қуёш энергияси паркида 2,0 ГВт ‘тоза’ энергия ишлаб чиқарилади», – БМТ маълумоти.\n«Инсонлар ўлимига олиб келувчи видеоўйинлар савдосидан тушадиган даромад ва ўқотар қуроллар воситасида содир этилган ҳужумлар ўртасида боғлиқлик мавжуд. Энг салмоқли параллеллар АҚШда кузатилмоқда», – Шаҳвор Қоя, Hurriyet колумнисти.\n«Дунё аҳолисининг 56 фоизи интернетдан фойдаланмоқда. Туркияда интернет фойдаланувчиларининг сони 69 миллионни ташкил этади. Энг тез интернет Сингапурда», – NTV телеканали.\n«Эски Совет латифасида агарда Саҳрои Кабир коммунистик мафкура измига тушса, қум борасида етишмовчилик юзага келади дейилади. Венесуэла қачонлардир энг йирик нефть ишлаб чиқарувчиси эди, айни вақтда бензин импортёрига айланиб қолди», – Тоомас Ҳендрик Ильвес, эстон блогери.\n«Дунёда биринчи фарзандини кўрган аёлларнинг ўртача ёши», – @theworldindex, халқаро статистика ташкилоти.\n«Тошкентда кам таъминланганлар учун қурилган янги уйлар улар учун ҳамёнбоп эмас бўлиб қолди. Ўзбекистон ногиронлар жамияти билан биргаликдаги мониторинг натижаларидан келиб чиққан хулоса», – Дилмурод Юсупов, Сассекс университети докторанти.\n«Ямандаги уруш бир йилда 335 боланинг ҳаётини олиб кетди», – Anadolu ахборот агентлиги.\n«Президент Эрдўғон: Туркия Қрим аннексиясини тан олмаган ва тан олмайди ҳам», – Sabah газетаси.\n«Роппа-роса 40 йил аввал СССР тарихидаги энг мудҳиш авиаҳалокат содир бўлган эди. Иккита Ту-134 учоғи самода тўқнашиб кетганди. Тошкент – Минск йўналиши бўйлаб рейс амалга ошираётган учоқ бортида Минскнинг ‘Динамо’ жамоаси билан ўйинга кетаётган Ўзбекистоннинг ‘Пахтакор’ футбол жамоаси ҳам бор эди. Ҳар икки учоқ бортидаги йўловчилар ҳалок бўлди», – Илёс Камолўғли, Меъмор Синон номидаги Нафис санъат университети ўқитувчиси, тарихчи.\n«Ўзбекистон: Аксар журналистлар ОАВ соҳасидаги медиамаркетдан илҳомланган бир пайтда, айрим журналистлар йўқ, бизга медиабозор керак эмас демоқда. Ношир Абдужаббор Умаров ОАВ жамоатчилик хизмати бўлишини ва истамоқда. ‘ОАВни давлат таъминласин!’», – Навбаҳор Имамова, «Америка овози» мухбири.\n08:02 Бугун 1936\n07:46 Бугун 2572\n07:12 Бугун 5788\n06:34 Бугун 8219\n17:36, 10.12.2019 112939\n18:42, 10.12.2019 78971\n19:28, 11.12.2019 75002\n16:57, 10.12.2019 73624


«Ҳудудий электр тармоқлари» АЖ бошқаруви раисининг биринчи ўринбосари Жаҳонгир Обиджонов Kun.uz'га берган интервьюсида аҳолининг АСКУЭ тизимига доир шикоятлари юзасидан батафсил изоҳ берди.\nЎзбекистонда АСКУЭ, яъни электр энергиясини ҳисобга олишнинг автоматлаштирилган тизимига ўтиш бошланганидан буён бу борадаги муаммолар кўплаб истеъмолчилар эътирозига сабаб бўлиб келмоқда.\nТўлов қилинса-да, электр энергиясини узатиш вақтида тикланмаётгани, олдиндан тўлов қилингач, ҳисобдаги маблағ тез тугаб қолаётгани ҳақида жумладан Kun.uz'га ҳам мурожаатлар келишда давом этмоқда. Биз айни муаммолар юзасидан «Ҳудудий электр тармоқлари» АЖ бошқарув раисининг биринчи ўринбосари Жаҳонгир Обиджонов билан суҳбатлашдик.\n– Ҳисобида пул тугаган истеъмолчилар автоматик тармоқдан узиб қўйилмоқда ва ёқиш учун пул тўланганида, автоматик равишда тармоққа қайта уланмаётгани ҳақида ҳамон шикоятлар етарлича. Бу муаммо қачон тўлиқ ечим топади?\n– Бу савол истеъмолчилар томонидан жуда кўп бериляпти. Қисқача қилиб айтганда, бугунги кунда бутун республика бўйича 6 миллион 90 мингтага яқин ҳисоблагич ўрнатилди. Бу – қарийб 82 фоиз истеъмолчи қамраб олинди дегани. Режага асосан, мамлакатда жами 7 миллион 400 мингтага яқин ҳисоблагич ўрнатишимиз керак.\nҲозиргача ўрнатилган ҳисоблагичларнинг 3 миллион 600 мингтадан ортиғи биллинг тизимига уланган. Яъни шунча ҳисоблагични ўчириб-ёқиш имкониятимиз бор.\nАлбатта, қарздорликка кирганидан кейин бу тизим электрни автоматик тарзда ўчиради. Тўлов қилингач, маълум муддатдан кейин автомат (дастур)нинг ўзи ёқиб беради. Ўчганидан кейин тез ёқилмаётганига келсак, ҳурматли истеъмолчиларимиз яхши билишлари керакки, бу лойиҳа ҳозирда жорий этиш жараёнида. Ҳали тўлиқ охирига етмаган. Дастурлари ҳам янги. Бу дастурларни ҳозир жорий этиш, улаш, алоқаларини ўрнатиш ишлари кетяпти. Ўз навбатида, қайсидир жараёнларда камчиликлар бўлиши мумкин.\nДастуримиз биллинг тизимига асосан ишлайди. Биллинг фойдаланилган электр энергияни ҳисоб-китоб қилиб, ҳисоблагичдан маълумотларни олади ва қарздорлик бўлса, KAC тизимига маълумот узатади. KAC электрни автоматик тарзда ўчиради. Буни дастурнинг ўзи амалга оширади. KAC тизимини «Корея телеком» компанияси жорий қилган.\nОлдин электрни ўчириб-ёқишлар 3 та дастурда амалга ошириларди. Улар ҳисоблагич ишлаб чиқарувчи корхоналарнинг дастурлари эди. Биз авваллари ҳам айтгандик, булар KAC тизимига ўтганидан кейин бир меъёрда ишлашни бошлайди, деб.\nҲозирги кунда барча ҳисоблагични ўша 3 тадан битта дастурга ўтказдик. Ҳозирда республика бўйича битта дастурда ишлаяпти. Мақсадимиз ҳар хил дастурларда ишлаш эмас, битта дастурда ўчириб-ёқишларни амалга ошириш эди. Буни мана ниҳоят уддаладик. Охирига етказдик.\nЭнди қиладиган ишимиз, 1 майгача режадаги барча 7 миллион 400 минг ҳисоблагични ўрнатиб, сўнг уларнинг барчасини юз фоиз биллинг тизимига ўтказиш ва КАС тизимига улаш ишлари бўлади. Шулар охирига етганидан кейин тизим тўлиқ ишга тушди, деб айта оламиз.\n– «Ҳудудий электр тармоқлари» раҳбари АСКУЭ тизими телефон алоқаси каби тезкор ишлаши ҳақида гапирган эди. Яъни худди телефон компанияларидаги каби, ҳисобда маблағ тугаши билан электр ўчиши, пул тўланиши билан ёниши айтилганди. Бундай тезкорликка қачон эришилади?\n– Айтишим мумкинки, ҳозирги кунда дастур шунақа тезликда ишлаяпти. Пул тўланганидан кейин қисқа муддатларда, узоғи билан 10-15 дақиқада ёқиляпти. Вақтида ёнмаётганига бошқа сабаблар бўлиши мумкин.\nБиринчидан, ўша хонадонда электр энергияси нотўғри монтаж қилинган ёки ҳисоблагичга ҳар хил қурилмалар қўйилган бўлса. Улар «рубильник», ўчириб-ёқадиган ёки бошқа линияга ўтказадиган турли мосламалар бўлиши мумкин. Ўшанда ўчирилгандан кейин электр ёнмаслиги мумкин.\nИккинчи ҳолатда, маълум бир пайтларда аҳоли интернетни кўпроқ ишлата бошлаганда сигнал пасайиб кетади. Ана шу пасайиш вақтида электрни ёқиш муддати бир мунча чўзилади. Бугунги кунда алоқа сифатини яхшилаш бўйича мобил компаниялар билан ишлаяпмиз. Лекин айтиб ўтишимиз керак, дастур пул тўлагандан кейин ёқишга мослаштирилган.\n– 7,5 миллионтага яқин ҳисоблагични ўз ичига оладиган лойиҳанинг молиявий жиҳатларига ҳам тўхталиб ўтсангиз.\n– Лойиҳанинг умумий қиймати 587 миллион долларни ташкил этади. Ҳозирда ушбу маблағдан 410 миллион долларига ҳисоблагичлар ўрнатилди. Икки ой ичида қолган қисмини ҳам етказиб келиб ўрнатганимиздан сўнг, лойиҳа якунига етади.\nУмуман олганда, буни 1 майгача охирига етказиш режалаштирилган.\nМазкур лойиҳа учун Осиё тараққиёт банки, «Ҳудудий электр тармоқлари», «Ўзсаноатқурилишбанк» ва бошқа манбалар маблағлари жалб этилган.\n– Истеъмолчиларда АСКУЭ тизимида пул ортиқча ҳисобланяпти, тўланган пул тез тугаб қоляпти, деган эътирозлар кўп.\n– Янги тизим истеъмолчиларга кўп қулайликлар яратмоқда. АСКУЭ жорий қилинишидан олдин ҳисоблагичларимиз офлайн ишларди. Агар қарздор бўлса, уйига бориб электрни ўчириш учун сим кесиларди. Ёқиш керак бўлганда, тўлов қилинганидан кейин яна қайта улаш учун электр тармоқларига пул тўларди. Кейин ёқиб бериларди. Ҳозир бу текинга амалга оширилмоқда. Яъни истеъмолчи қарздор бўлса, дастур автоматик тарзда ўзи ўчиради. Яъни истеъмолчи тарафидан қўшимча тўлов амалга оширилмайди. Олдин тўлов қилинарди.\nИккинчи қулайлик, ходимларимиз бориб, ортиқча безовта қилмайди. Қарздор бўлиб қолдингиз, тўланг, деган гаплар бўлмайди. Ҳаммаси онлайн амалга оширилади.\nЯна бир масала бор. Ҳар 10 йилда ҳисоблагичлар истеъмолчиларнинг ҳисобидан текширув қилинарди. Ҳозир эса текинга, «ақлли ҳисоблагичлар»ни ўрнатганимиз учун «Ҳудудий электр тармоқлари» ҳисобидан амалга ошириш белгиланган.\n– Айта оласизми, биллингга уланган истеъмолчилардан неча фоизи тўловларни онлайн амалга оширмоқда?\n– Ҳозирги кунда 3 миллион 600 мингта ҳисоблагич биллингга уланган бўлса, шундан 91 фоизи, яъни 3 миллион 200 мингтаси ҳақдорликка – олдиндан тўловга ўтиб кетди.\nАйни пайтда республикада қарийб 426 миллиард сўм маблағ электр энергияси учун олдиндан тўланган. Бунақаси аввал бўлмаган. Бунгача 10 фоиз ҳақдорлик бўлса, қолган ҳаммаси қарздор бўлиб келган. Аҳолида тўлов интизоми шаклланиб бормоқда.\n– Истеъмолчи АСКУЭ тизимига уланаётган пайтда қарздор бўлса, қандай йўл тутилади?\n– Ҳисоблагичларни алмаштириш жараёнида агар қарздорлик аниқланадиган бўлса, истеъмолчига қарзини тўлаш тавсия этилади. Агар шу пайтда тўламаса, қарздорлиги янги ҳисоблагичга ўтказилади. Янги ҳисоблагич ишга тушгач эса, табиийки, қарздор бўлгани учун электр автоматик тарзда ўчади. Шунинг олдини олиш учун ходимларимиз тушунтириш ишларини олиб боришяпти.\nИстеъмолчиларимизнинг аксарияти бу дастурни тўғри қабул қилиб, тўғри тушуниб, тўловларни вақтида тўлаб, ҳисоблагич алмаштирилаётганида қаршилик қилмаяпти.\nЛекин қаршилик қилаётганлари ҳам бор. Таҳлил қилсак, улар вақтида тўламаётганлар ёки электр энергиядан ноқонуний фойдаланаётганлар бўлиб чиқмоқда.\nИстеъмолчи янги АСКУЭ тизимига уланишдан бош тортса, ҳисоблагичларни электрдан узиб қўйишга ҳаққимиз бор. Бу қонунчиликда белгиланган, бу тизимга уланиш албатта мажбурий.\n– Қарздорлик тўғрисида ҳам тўхталиб ўтсангиз. Янги тизим қарзларни камайтиришда қанчалик самара беряпти?\n– Мисол сифатида айтсам, Қорақалпоғистон Республикасида 96 фоиз ҳисоблагич ўрнатиб бўлинди ва қарийб ҳаммаси биллингга уланди. Қорақалпоғистонда 2019 йил 1 март ҳолатига кўра, 101 мингта қарздор истеъмолчиларимиз бўлган. 2021 йил март ойига келиб бу қарздорлар сони 31 мингтага тушди. 101 минг қаерда-ю, 31 минг қаерда!\nБухоро вилоятини оладиган бўлсак, қарздорлар сони 2019 йилда 170 мингта бўлган. 2021 йилга келиб, 40 мингтани ташкил қиляпти. Худди шунақа Жиззах вилоятида икки йил олдин 97 мингта бўлган, ҳозирда 14 мингта.\nПойтахтимизда 2019 йилда 232 мингта қарздор бўлса, бугунги келиб 78 мингта қарздор мавжуд. Янги дастур орқали қарзларни ундириш даражаси ҳам ошди.\nБиз Электр энергиясини ҳисобга олишни автоматлаштириш марказимизга журналист ва блогерларни таклиф қиламиз. Тизим 100 фоиз автоматлаштирилган бўлиб, ҳозирги кунда «Корея телеком» компанияси дастури асосида ва улар томонидан ўрнатилган серверлар орқали онлайн равишда ўчириб-ёқишлар амалга оширилмоқда.\nНафақат ўчириб-ёқиш, яъни ҳисоблагичлардан 40га яқин маълумотлар олинади, қайта ишланади. Кейин ҳисоблагичларга ташқаридан аралашув бўлдими-йўқми, блокландими-блокланмадими, қарздорлар реактив қувватлари тўғрисидаги маълумотларнинг ҳаммасини таҳлил қилган ҳолда маълумотлар олишимиз мумкин.\nБундан ташқари, трансформаторда қанча йўқотиш бўляпти ёки то истеъмолчиларга етгунича қанча электр йўқотишлар бўляпти, буларнинг ҳаммасини ускуналар онлайн кўрсатади.\n– Чекка ҳудудларда интернет яхши ишламайди. Бундай жойларда тизимнинг онлайн ишлашини тўлиқ таъминлаш мумкинми?\n– Бу муаммо борлиги бошида маълум эди. Шунинг учун 594-сонли ҳукумат қарорида олис ва тоғли, интернет ишлаш даражаси паст ҳудудларда алоқани яхшилаш бўйича «Uztelecom» компаниясига топшириқ берилган.\nНатижа сифатида айтишим мумкинки, Жиззах вилоятининг Бахмал, Зомин, Фориш туманларида интернет сигналлари жуда паст эди. Алоқа компаниялар ҳаракати билан сигнал сифати 96 фоизгача етказилди. Бу ишлар қолган ҳудудларда ҳам амалга оширилмоқда.


Европа Иттифоқига кириш қоидалари соддалаштирилиши мумкин\nГермания канцлери Олаф Шолц янги мамлакатлар учун Европа Иттифоқига кириш қоидаларини соддалаштиришни таклиф қилмоқда.\nЭнди Европа Иттифоқининг барча 27 аъзоси бунга овоз бериши керак. Аммо бу қоидани юмшатиш ҳақида узоқ вақтдан бери мунозаралар бўлиб келмоқда.\nКанцлер бу борадаги таклифларини 23-24 июнь кунлари бўлиб ўтадиган ЕИнинг навбатдаги саммитида тақдим этиш ниятида. У ерда Украина, Грузия ва Молдованинг иттифоққа кириши бўйича аризалар кўриб чиқилади.\nКиритилди: 22:19 19.06.2022. Ўқилди: 2265 марта. Фикрлар сони: 2 та.


Хозирги вақтда: 16 сен 2019, 17:12\nАссалому алейкум. Калта куйлак иштонларда намоз укиса буладими. Масалан куйлак тизагача ва иштони бор. Енги узун. Ишхонадаям халат кийиб ишлаймиз, халатимиз хам тизагача ва шими бор. Иш куп сабабли шу кийимда намоз укиймиз. Шундай укиса буладими, кийимни алмаштириш шарт эмасми. Рахмат.


Куни кеча дунё афкор оммасининг бутун эътибори Ўзбекистон Республикаси Президенти Шавкат Мирзиёевнинг Бирлашган Миллатлар Ташкилотининг 75-сессиясида сўзлаган нутқига қаратилди, десак муболаға бўлмайди.\nЧунончи, давлатимиз раҳбари олий минбардан туриб: “Мамлакатимизда диний эркинлик борасида ҳам вазият кескин яхшиланди. Миллатлараро тотувлик ва динлараро бағрикенгликни янада мустаҳкамлаш биз учун доимий муҳим вазифадир”, дея таъкидладилар.\nДарҳақиқат, сўнгги бир йилда мамлакатимизда 15 дан зиёд янги жоме масжид очилиб, шу билан масжидлар сони 2070 дан ошиб кетди. Ўзбекистон халқаро ислом академияси, Ўзбекистондаги ислом цивилизация маркази, Тасаввуф, Фиқҳ, Ақида мактаблари иш бошлагани ҳақида тўхталиб ўтирмоқчи эмасмиз.\nАслида, 130 дан зиёд турли миллат ва элат вакиллари бир диёрда тинч-тотув яшаётганининг ўзи диний бағрикенгликнинг амалдаги инъикосидир. “Диний бағрикенглик” тушунчаси кеча ёки бугун пайдо бўлган сўз эмас. Исломнинг илк даврларидаёқ ушбу тушунчага асос солинди. Аҳмад Лутфий Қозончининг Ислом тарихини гўзал тарзда ёритиб берган “Саодат асри қиссалари” китобида бундай маълумотлар келтирилади:\n«Расулуллоҳ соллаллоҳу алайҳи ва саллам Мадина халқини, яъни мусулмонию мусулмон бўлмаган барчасини бир тан, бир жон этмоққа ният қилдилар. Бу билан ташқаридан кутилаётган ҳужумларга қарши Мадинага кучли ички осойишталик ўрнатилиши мумкин эди. Яҳудийларнинг катталари билан учрашдилар. Икки томонга фойда берадиган бир шартнома уларга ҳам лозим эди. Бу шартномада: “Мусулмонлар ва яҳудийларнинг ўз динларида эркин бўлишлари; шаҳарни ҳар қандай ҳужумлардан биргалашиб мудофаа этишлари; бир-бирининг душмани бўлган бирон қабила билан шартнома тузмаслиги; қурайшликларга ёрдам берилмаслиги; зулм ва ҳақсизлик қилганларни ҳимоя этмаслиги; бирон келишмовчилик чиқса, Расулуллоҳга мурожаат этишлари лозим, деган муҳим моддалар бор эди. Мадина кечаги кунга нисбатан янада қувватли, янада осойишта ҳолатга келди. Маккаликлар билан мадиналиклар ўртасида дўстлик вужудга келиши билан мусулмон бўлмаган мадиналиклар яҳудийлар орасига солиши мумкин бўлган фитна-фасоднинг олди олинган бўлса, бутун Мадина халқи қаттиқ эътибор берган бу шартнома туфайли ташқи муносабатларда ҳам мавқелари хийла кўтарилди” .\nУшбу воқеадан билинадики, Расулуллоҳ соллаллоҳу алайҳи ва саллам ўзлари яшаб турган юртни ҳимояси, тараққиёти ва осойишталиги учун гўзал бир жамиятни шакллантира бошладилар. Ўша жойда яшайдиган барча инсонларни дини, ирқи, жинси ва миллатидан қатъи назар, ўзаро меҳр-муҳаббатли, бағрикенг бўлишга чақириб, уларнинг катталари билан шартнома туздилар. Расулуллоҳ соллаллоҳу алайҳи ва салламнинг ушбу тадбирлари туфайли вужудга келган ҳолатни келтирилган иқтибосдан билдик.\nҲа азизлар! Ислом – бағрикенг дин. Бағрикенгликка тарғиб қилган дин. Исломда ҳар бир махлуқотнинг ўз ҳаққи бор. Бу ҳуқуқлар дин ва миллат танламайди. Ислом мусулмон киши учун ҳар бир инсонни ҳаққини адо қилишга буюради. Унга нисбатан гўзал муомалада бўлишга чақиради. Бу беҳикмат эмас, албатта. Бундай муомаланинг ҳикмати ва фойдаларини Расулуллоҳ соллаллоҳу алайҳи ва салламнинг, саҳобаларнинг ҳаётини ўқиган киши яхши билади. Ўша пайтда жудаям кўп аҳли китобларнинг Исломга киришига айнан бағрикенглик, уларга нисбатан қилинган гўзал муомала, адолатли қарорлар сабаб бўлган.\nБугун биз яшаётган диёр ҳам турли дин, турли туман миллат вакилларидан ташкил топган. Бу жамиятда яшаётган ҳар бир мусулмон уларга нисбатан худди Расулуллоҳ соллаллоҳу алайҳи ва саллам ва саҳобалар тутган йўлни тутмоғи лозим. Уламолар айтадилар: “Китобия аёл билан бир том остида яшашни ман қилмаган Ислом, ўзга дин вакили билан бир осмон остида яшашга монелик қилиши мумкин эмас”.\nАфсуски, баъзида Расулуллоҳ соллаллоҳу алайҳи ва салламдан яхшироқ бўлмаган кишилар, мадиналик яҳудийлардан кўра ёмонроқ бўлмаган бошқа дин вакилларига қўпол муносабатда бўлишлари билан Пайғамбаримиз асос солган “Диний бағрикенглик” қонунини бузмоқдалар. Расулуллоҳ соллаллоҳу алайҳи ва саллам қуриб кетган тинчлик, бирдамлик, меҳр-оқибат биносининг ғиштларини битта-битта кўчирмоқдалар.\nУ зот ёпиб ташлаган, уни очмасликни қаттиқ тайинлаганлари фитналар, фасодлар, низолар ҳамда адоват эшикларини бирма-бир очмоқдалар. Уларнинг бу қилмишлари оқибатида мусаффо Ислом динига ҳар хил тана ва туҳмат тошлари отилмоқда. Бундай ҳаракатдан жудаям эҳтиёт бўлмоқ керак. Бу йўлда Расулуллоҳ соллаллоҳу алайҳи васалламга эргашмоқлик манфаатлидир.\nЧунки Раббимиз бизлар учун: «(Эй мўминлар!) сизлар учун Аллоҳ ва охират кунида умидвор бўлган ҳамда Аллоҳни кўп ёд қилган кишилар учун Аллоҳнинг Пайғамбари (иймон эътиқоди ва ҳулқ атвори) да гўзал намуна бордир,” (Аҳзоб сураси, 21-оят) деб марҳамат қилган.\nМухтасар айтганда, муҳтарам Юртбошимизнинг БМТнинг 75-сессиясидаги нутқи аввалгиси, яъни 2017 йилдаги 72-сессиясидаги нутқининг мантиқий давоми сифатида кўплаб ташаббусларга, таклифларга бойлиги билан бутун дунёда алоҳида эътироф этилмоқда. Нутқда Ўзбекистондаги диний бағрикенгликнинг эътироф этилиши динимиз равнақига хизмат қилади, иншоаллоҳ.\n1874 марта ўқилди\nДругие материалы в этой категории: « Ҳизбут таҳрирнинг залолати ҳақида фатво\tМУБАЙЯН ВА НАСРИЙ БАЁНИ: БОБУР МИРЗО – ЭЪТИҚОДИЙЙА (ИЙМОН-ЭЪТИҚОД КИТОБИ) (Иккинчи мавзу) »


Хитой вакили АҚШ AUKUS’ни ташкил этиб Осиёда “Пандора қутиси”ни очганини айтди\n10:56 / 21.10.2021\nАҚШ Австралия ва Британия билан AUKUS мудофаа алянсини ташкил этиб, Осиёда қуролланиш пойгасига олиб келиши мумкин бўлган “Пандора қутиси”ни очди. Бу ҳақда Хитойнинг Сингапурдаги элчиси Хун Сяоюн The Straits Times нашрида чоп этилган мақоласида айтиб ўтган.\n“AUKUS “Пандора қутиси”ни очди. Бу Осиё-Тинч океанига на фаровонлик, на барқарорлик келтиради. Бунинг ўрнига у ишончнинг камайишига ва қуролланиш пойгасига ва ҳаттоки ҳарбий қарама-қаршиликка олиб келиши мумкин. Минтақадаги бирорта давлат бундан манфаатдор бўлмайди”, деб таъкидлаб ўтган дипломат.\nУнинг айтишича, АҚШ президенти Жо Байден маъмурияти янги совуқ урушга интилмаётгани ҳақида гапирмоқда, бироқ “аслида Вашингтоннинг хатти-ҳаракатлари бундан дарак бермаяпти”. “Беш кўз” разведка алянси (Five Eyes, таркибига Австралия, Британия, Канада, Янги Зеландия ва АҚШ киради), Хавфсизлик бўйича тўрт томонлама мулоқотдан (Австралия, Ҳиндистон, АҚШ ва Япония) бошлаб то AUKUS’гача Вашингтон борган сари кўпроқ майда иттифоқлар ташкил этмоқда. Улар эса кескинликнинг тобора кучайишига олиб келмоқда. Шу сабабли АҚШ минтақада ўзи нимани истаётгани ҳақида сўраш лозим. Кўпчилик олимларнинг таъкидлашича, ушбу механизмларнинг барчаси Хитойга қарши қаратилган ва кўплаб кучларнинг ўзаро қарама-қаршилигига олиб келади”, деб айтган элчи.\nХун Сяоюннинг таъкидлашича, АҚШ муайян қоидаларга асосланган халқаро тартибни сақлаб келиши билан доим мақтанган. “Бундан ташқари, АҚШ Шимолий Корея ва Эроннинг ядро муаммоларига тааллуқли барча жараёнлар бошида бўлган, ушбу давлатларга қарши биринчи бўлиб бир томонлама санкциялар киритган. Бироқ ўз иттифоқдоши, Австралия билан боғлиқ вазиятда, улар ядро қуролини тарқатмаслик муаммоси аҳамиятини яққол кичрайтиришмоқда. Бундай контрастлик иккилик стандартини эслатмоқда. Иккилик стандартларига асосланган ёндашувни қоида деб бўладими?” деб таъкидлаб ўтган элчи.\nАвстралия, Британия ва АҚШ етакчилари 15 сентябрда мудофаа соҳасида ҳамкорлик ҳақидаги AUKUS келишувини имзолашди. Ушбу келишув, жумладан, Австралия томонидан АҚШ технологиялари ёрдамида 8 та атом сувости кемаси қурилишини кўзда тутади. Бу кемалардан биринчилари 2036 йилда сафга туради.\n21:31 / 21.09.2021\n«Бизга итдек муносабатда бўлишди». Субмариналар можароси туфайли Франция ва Британия вазирлари учрашуви барбод бўлди\n22:06 / 19.09.2021\n«Ортдан урилган пичоқ»: Пекин ва Париж АҚШ, Буюк Британия ҳамда Австралия иштирокидаги янги альянсдан нега норози?\nАҚШ, Британия ва Австралия AUKUS мудофаа альянсини ташкил этди


Алламжоновнинг Ежковга қарши иши қандай ҳал бўлиши мумкин? – ҳуқуқшунос жавоб беради - Anhor\nAnhor Все посты Алламжоновнинг Ежковга қарши иши қандай ҳал бўлиши мумкин? – ҳуқуқшунос жавоб беради\nАлламжоновнинг Ежковга қарши иши қандай ҳал бўлиши мумкин? – ҳуқуқшунос жавоб беради\nШу йил 21 февраль куни Uzmetronom.com сайти eltuz.com сайтига таянган ҳолда “ Бриллиантовый мальчик” (“Бриллиант йигитча”) мақоласини эълон қилганди. Мақолада Миллий оммавий ахборот воситаларини ривожлантириш ва қўллаб-қувватлаш жамғармаси Васийлик кенгаши раиси Комил Алламжоновнинг Ўзбекистонга 4 миллион 200 минг долларлик заргарлик буюмларини ноқонуний олиб киришга алоқадорлиги айтилади. Комил Алламжонов Uzmetronom.com асосчиси Сергей Ежковга қарши даъво аризасини берди.\n«Мен Сергей Ежков билан шахсан таниш эмасман, бироқ 2016 йилгача бу сайт маълум бир махсус хизматларнинг айрим шахсларни қоралаш бўйича буйруғини бажариши ҳақида миш-мишлар юрганди. Буни аниқ билмайман, албатта», – дея қайд этган Алламжонов.\nҲуқуқшунос Илҳом Ҳамидовнинг қайд этишича, агар тергов жараёнида журналист (ёки ОАВ) мақолада келтирилган маълумотни тасдиқламаса, Жиноят кодексининг 139-моддаси 2-қисми (агар суд ушбу қисм бўйича малакаласа) бўйича жиноий жавобгарлик қўлланилиши мумкин(“Оғир ёки ўта оғир жиноятни содир этишда айблаш билан боғлиқ туҳмат”).\nМаъмурий жавобгарлик қўлланилмайди, чунки 139-модданинг 2-қисмида худди шу ҳаракатлар учун маъмурий жавобгарлик қўлланилганидан кейин жавобгарлик қўлланилиши назарда тутилмаган. Шу билан бирга, Жиноят кодексининг 66-моддасига (1-изоҳ)мувофиқ томонларнинг ярашуви муносабати билан (агар шахс ўз айбига иқрор бўлса, жабрланувчи билан ярашса ва етказилган зарарни қоплаган бўлса), айбдор томон жавобгарликдан озод қилиниши мумкин.\nАгар квалификация Жиноят кодексининг 139-моддаси 3-қисми бўйича борса, томонларнинг ярашуви кўзда тутилмайди.\nМустақиллик байрами муносабати билан транспорт ҳаракати чекланадиган кўчаларнинг номи эълон қилинди\nЧет эл фуқаролари учун Ўзбекистонда кўчмас мулк харид қилиш имконияти енгиллаштирилди


Паркент туманидаги «Файзуллоҳонбой» жоме масжид биносига илк ғишт пойдевори қўйилди - Fitrat.uz\nБош саҳифа / Хабарлар / Паркент туманидаги «Файзуллоҳонбой» жоме масжид биносига илк ғишт пойдевори қўйилди\nПаркент туманидаги «Файзуллоҳонбой» жоме масжид биносига илк ғишт пойдевори қўйилди\nMart 2, 2020\tПаркент туманидаги «Файзуллоҳонбой» жоме масжид биносига илк ғишт пойдевори қўйилдиda fikr bildirishni o'chirish 65 Кўришлар\nМаълумки, юртимизда барча соҳалар қатори Ислом динига қаратилаётган эътибор, ватанимиз ҳудудида янги барпо этилаётган масжид ва мадрасалар, уларнинг шарт-шароитлари халқимизнинг эмин-эркин ибодат қилишлари учун яратилган қулай имкониятларни ташкил этиш бўйича кенг кўламли ишлар амалга ошириб келинмоқда.\nХусусан, Тошкент вилоятининг Паркент туманидаги «Файзуллоҳонбой» жоме масжидининг янги биносига дастлабки ғишт қўйиш маросими ўтказилди.\nИлк ғишт пойдеворини Паркент тумани бош имом-хатиби Мансурхон домла Мансуров, туман ҳокими ва мутасаддилари, эл-юрт ҳурматига сазовор бўлган нуроний отахонлар қўйиб бердилар.\nУшбу тадбирда юрт тараққиёти, динимиз ривожи ва халқ фаровонлиги ҳамда масжиднинг қайта қурилиш ишларига муваффақиятлар тилаб, хайрли дуолар қилинди. Шунингдек, саховатпеша, эҳсонсевар, дин ва Аллоҳнинг уйига қалбан боғланган, муҳаббатли юртдошларимизнинг хизматлари, жонкуярлиги эътироф этилди. Бу солиҳ амаллари сабаб икки дунёнинг буюк ажру мукофотлар соҳиби бўлишларига умид билдирилди. Зеро, Аллоҳ таоло бу ҳақда Ўзининг Каломида шундай марҳамат қилади:\nАлбатта, Аллоҳнинг масжидларини фақат Аллоҳга ва охират кунига иймон келтирганлар, намозни тўкис адо этганлар, закотни берганлар ва Аллоҳдан бошқадан қўрқмаганларгина обод қилурлар. Ажаб эмаски, ана ўшалар ҳидоят топгувчилардан бўлсалар. (Тавба сураси, 18-оят).\nЎМИ Тошкент вилояти матбуот хизмати\nАввалги Юртимизга шайх Фуда ташриф буюрди\nКейинги Уламоларда анжуманга қизиқиш катта\nIyun 22, 2017\t7,112


ХОТИН-ҚИЗЛАР МАНФААТИ - Ўзбекистон овози газетаси\nбиз учун муҳим масала\nОбод турмуш йилида давлат ва жамоат ташкилотлари олдида турган асосий вазифалар ёш оилалар, хотин-қизлар манфаати билан бевосита боғлиқ. Айниқса, оилаларни қўллаб-қувватлаш, аёлларнинг ижтимоий-сиёсий жараёнларда фаол иштирокига эришиш, улар бандлигини таъминлаш долзарб аҳамиятга эгадир.\nЎзХДП Бухоро вилоят кенгаши «Фаол аёллар» қаноти ва Бухоро шаҳар партия кенгаши ҳамкорлигида ўтказилган давра суҳбатида мазкур йўналишлардаги ишларда «Фаол аёллар» қанотининг иштирокини кенгайтириш масаласи муҳокама этилди.\nСўзга чиққанлар жорий йилда мамлакатимизнинг чекка ҳудудларида истиқомат қилаётган аёллар манфаатини ҳимоя қилишга алоҳида эътибор қаратиш зарурлигини таъкидлашди. Шунингдек, хотин-қизлар фаоллиги, тадбирлар таъсирчанлигини ошириш ва аниқ мақсадга йўналтирилган ташаббусларни кўпайтириш кераклигини алоҳида қайд этишди.\n— Давлат ва жамият бошқарувида хотин-қизларнинг ўрни ва ролини янада мустаҳкамлаш, ижтимоий фаоллигини кучайтиришда бизнинг алоҳида иштирокимиз бўлиши зарур, — дейди вилоят партия кенгаши раиси Саида Жўраева. — Бунинг учун хотин-қизларнинг сиёсий-ҳуқуқий билимини юксалтириш, уларни ўйлантираётган масалаларни ҳал қилишда халқ депутатлари маҳаллий Кенгашларидаги депутатларимиз ваколати ва имкониятларидан самарали фойдаланиш, ҳамкор ташкилотлар билан ижтимоий шерикчилик асосидаги муносабатларни ривожлантириш зарур.\n— Хизмат кўрсатиш ва сервис соҳасини ривожлантириш кўплаб янги иш ўринлари яратишга замин ҳозирлайди, — дейди Бухоро шаҳар партия кенгаши раиси Робия Козимова. — Айни кунда вилоятимизда 1037 та хизмат кўрсатиш шохобчаси фаолият юритмоқда. Соҳада иш билан банд аёллар сони 11 мингдан ортиқ. Бу кўрсаткич шаҳар миқёсида 600 га яқинни ташкил этади.\nТаҳлиллар шуни кўрсатадики, ҳудудларнинг ижтимоий-иқтисодий тараққиёти ва эҳтиёжидан келиб чиқиб, соҳани янада ривожлантириш керак. Бунда энг асосий эътибор ҳар бир ҳудуднинг ўзига хос хусусиятларини инобатга олган ҳолда самарали лойиҳаларни илгари суришга қаратилиши зарур, деб ҳисоблайман.\n— Партиямиз ижтимоий ҳимояга муҳтож фуқароларни ўз электорати деб билади, — дейди Бухоро шаҳридаги «Жўйбор» маҳалла фуқаролар йиғини маслаҳатчиси Ойша Усмонова. — Шу боис ЎзХДП депутатлик гуруҳи ва партия кенгашлари ижтимоий кўмакка муҳтож фуқароларни манзилли қўллаб-қувватлаш масаласига алоҳида эътибор қаратиб келади.\nБиргина мисол. Маҳалламизда 35 нафар аёл вақтинча ишсиз. Ўрганиш жараёнида уларнинг 18 нафари ишлаш истагини билдирди. Маҳаллада ташкил этилган ҳудудий партия ташкилоти бу борада ўз таклифларини ишлаб чиқиб, халқ депутатлари шаҳар Кенгашидаги ЎзХДП депутатлик гуруҳига тақдим этди. Айни кунда депутатлар тегишли ташкилотлар билан ҳамкорликда хотин-қизларни касаначиликка жалб этиш бўйича амалий иш олиб бормоқда.\nСеминарда ҳудудларда касаначилик ва оилавий тадбиркорликни ривожлантириш орқали янги иш ўринлари яратишга кўмаклашиш, бу борада қанотнинг амалий иштирокини таъминлаш, ижтимоий ҳамкор ташкилотлар билан мустаҳкам алоқа ўрнатиш лозимлиги таъкидланди. Шу асосда таклиф ва тавсиялар тайёрланиб, кейинги режалар белгилаб олинди.


ЎЗИМ ЎҚИГАН МАКТАБИМГА КИТОБ ТУҲФАМ – Сирдарё вилояти касаба уюшмалари ташкилотлари бирлашмаси Кенгаши\n28.03.2019 29.03.2019 sirdaryo\nГулистон шаҳри «Юрт байроғи» майдонида «Ўзим ўқиган мактабимга китоб туҳфам» акцияси бўлиб ўтди. Унда вилоятнинг барча ташкилот, корхона раҳбарлари ўзларининг бебаҳо совғалари – китоблар тўплами билан иштирок этдилар.\nДавлатимиз раҳбарининг вилоятга ташрифи давомида Сирдарё ташаббуси – Сирдарё намунаси ҳақида гапирган эдилар. Ана шу ташаббусдан бири болаларни китоб мутолаасига қизиқтириш, уларнинг қўлларига кўпроқ китоб бериш, кутубхоналарни адабиётлар билан тўлдириш саналади.\n-Бугунги тадбир барчани ҳаяжонга солмоқда, чунки бугун биз ўзимиз ўқиган қадрдон билим масканига борамиз, устозлар, ўқувчилар, тўғрироғи, болалигимиз билан учрашамиз, – деди вилоят касаба уюшмалари ташкилотлари бирлашмаси раиси Рустамбек Турсунмуродов. – Иш, турли ҳаёт ташвишлари билан бўлиб, ўзимиз таълим-тарбия олган мактабларга боришга фурсат тополмас эдик. Муҳтарам президентимиз, вилоят ҳокими ташаббуси билан ибратли ишни бошладик. Яқинда бирлашма биноси ҳудудида кутубхона ташкил этдик. Ташаббус барчага маъқул келиб, ходимларимиз ўзлари ёқтирган китобларни олиб келиб мутолаага тавсия қилишди. Маълумки, касаба уюшмаси даргоҳига фуқаролар мурожаатлар билан келиб туришади. Мутахассис билан масалага ечим топилгач кутубхонага кириш тавсия этилмоқда. Китоблар, рўзномалар таҳламидан фойдаланиш имконияти барчага берилмоқда.\nМайдонда китоблар кўргазмаси ҳам ташкил этилиб, тадбир қатнашчилари кўргазмага қўйилган китоблар билан танишиш имкониятига эга бўлдилар.\nТадбирда, шунингдек, давлатимиз раҳбари томонидан вилоятга юборилган совға – 1000 та китоб қабул қилинди. Ушбу туҳфа Сайхунобод туманида янги очилаётган кутубхонага тақдим қилиниши маълум қилинди.\n– Бугун Сирдарёда шундай катта тадбирга гувоҳ бўлиб турганлигимдан беҳад хурсандман, – деди Ўзбекистон матбуот ва ахборот агентлиги бош директори Комил Алламжонов. – Сайхунободда бугун очилажак янги кутубхонага совғалар билан келганмиз.\nТадбир ниҳоясида тантана иштирокчилари ўз туҳфалари билан тегишли манзилларга йўл олишди.\n← “Ўзбекистон буйлаб саёхат қил!” ички туризмини ривожлантириш бўйича Дастур асосида ташкил этилган саёҳат\n«МЕНИНГ КЕЛАЖАКДАГИ ИШ ЖОЙИМ» АКЦИЯСИ →


Таржимонлик маҳорати - Уч илдиз\nby Тўлқин Эшбек · 21.11.2016\nТошкентдаги Германиянинг Гёте институти Олмония Маданият марказида “Таржимон иш устида” мавзусида семинар ўтказилди.\nУнда Мирзо улуғбек номидаги Ўзбекистон Миллий университети Хорижий филология факультети немис филологияси кафедраси катта ўқитувчиси, таржимон Ҳафиза Қўчқорова бадиий таржимадаги ўз тажрибалари билан ўртоқлашди.\nТадбирда немис филология бўлими талабалари, кафедрада ташкил этилган “Ёш таржимон“ тўгараги аъзолари ҳамда бадиий таржима соҳасига қизиқувчилар иштирок этдилар. Таржима учун автриялик ёзувчи Даниэл Глаттауэрнинг “Иштиёқ машқи” комедиясидан парча танлаб олинди. Йиғилганлар мутаржим таржима устида қандай иш бораётганига ўзлари гувоҳ бўлдилар.\nТаржимага ажратилган 45 дақиқадан сўнг таржимон Ҳафиза Қўчқоровага саволлар берилди. Бундан ташқари у ўз таржималаридан парчалар ўқиб берди. Яъни, Женни Эрпенбекнинг “Вақтга саёҳат”, Эрвин Штритматернинг “Бахт калити” асарлари таржимаси барчада катта қизиқиш уйғотди.\nШу ўринда икки оғиз сўз таржимон хақида. Ҳафиза Қўчқорова шу кунгача бир неча йирик асарларни немисчадан ўзбекчага ўгириб улгурди. Унинг энг биринчи менга уялибгина совға қилган китоби 2008 йилда чоп этилган “Қадр тарозуси” китоби эди. Бу китобдан илк бора немис адабиёти вакиллари Марие Луизе Кашнитц, Йорг Цинк ва ўзи турк бўлсада Германияда яшаб ижод қилаётган Эмине Севги Ўздамар ҳикояларининг таржималари билан бирга таржимоннинг ўз ижодидан намуналар ҳам берилган эди. Шуни таъкидлаш лозимки, Ҳафиза Қўчқорова ўзи педагог бўлиши билан қаторда унинг ўзига яраша махсус ижод йўли ҳам мавжуд. Унинг шу қирралари таржимада ҳам ўзининг яққол аксини топган. Шундай қилиб бирин-кетин бошқа таржима асарлари яратила бошланди. 2010 йилда немис адибаси Женни Эрпенбекнинг “Макон истаб” романидан парчалар таржима қилиниб китобхонлар ҳукмига ҳавола қилинди.\n2013 йилда Хафиза Қўчқорованинг Элке Ҳайденрайҳ ва Бернд Шредерларнинг “Азалий ишқ” романи таржимаси дунё юзини кўрди. Бу романни шогирдимиз Фурқат Соатов билан бирга ўзбекчага ўгиришди. Роман номининг таржимаси инсонни ўзига мафтун қилгандай бўлади. Ҳаттоки сиз ҳозир ўта таъсирли ва жуда ҳаяжонли воқеаларга бой китобни ўқишга шайланиб тургандай ўзингизни ҳис қиласиз. Ҳафиза Қўчқорова таржиманинг қайноқ қозонида қайнаб, пишиб, тажрибали таржимон бўлиб етишгандай назаримизда.\nЎзбекистон Миллий университети хорижий филология факультети немис филология кафедраси доценти, филология фанлари номзоди\nNext story Hayotning Eng Buyuk Siri\nPrevious story АҚШда Ўзбекистонлик талабалар 7,9 фоизга, ёки 530 нафарга кўпайди


Қозоғистонда ишсиз ёшлар билан ишлаш кучайтирилади NUR-SULTAN. Kazinform - Қозоғистон Республикаси ахборот ва жамиятни ривожлантириш вазири Асқар Умаров ёшлар сиёсати соҳасида режалаштирилган ишлар ҳақида гапирди, деб хабар беради Kazinform мухбири.\nҚозоғистонда диний экстремизмга қарши чора-тадбирлар кучайтирилмоқда NUR-SULTAN. Kazinform - Қозоғистонда жамиятда радикал ва бузғунчи диний мафкура тарқалишининг олдини олиш бўйича ишлар давом эттирилмоқда, дея хабар беради Kazinform ҚР Ахборот ва жамиятни ривожлантириш вазирлигига таяниб.\nҚозоғистонда Аltynqor медиа портали яратилди NUR-SULTAN. Kazinform – Қозоғистон Мустақиллигининг 30 йиллиги муносабати билан ҚР Ахборот ва жамиятни ривожлантириш вазирлиги кўмагида «Қазақстан» телерадиокорпорациясининг маданий меросни рақамлаштириш соҳасидаги ноёб лойиҳа Аltynqor медиа портали ишга тушди. Бу ҳақда Kazinform вазирлик матбуот хизматига таяниб хабар беради.\n3000 нафар қозоғистонлик иштирокида Давлат мадҳиясига клип суратга олинди NUR-SULTAN. Kazinform- 3000 нафар қозоғистонлик иштирокида Давлат мадҳияси суратга олинди. Бу ҳақда Kazinform мухбири Қозоғистон Aхборот ва жамиятни ривожлантириш вазирлигига таяниб хабар беради.\nМарказий Осиёда илк бор этносиёсат бўйича профессионал мутахассислар тайёрланмоқда NUR-SULTAN. Kazinform - Марказий Осиёда биринчи марта профессионал етносиёсатчилар 2021-йилда тайёрланади, деб хабар беради Кazinform.\nМустақиллик йилларида Қозоғистонда 250 дан ортиқ сериал суратга олинди NUR-SULTAN. Kazinform – Мустақилликнинг 30 йилида 250 дан ортиқ маҳаллий телесериаллар суратга олинди, деб хабар беради Kazinform мухбири.\nҚР Биринчи Президент куни: Пойтахтда I республика ёш ватанпарварларнинг форуми бўлиб ўтди NUR-SULTAN. Kazinform – Нур-Султан шаҳридаги ҚР Қуролли Кучларининг Миллий ҳарбий-ватанпарварлик марказида VII Республика «Айбын-2021»» ҳарбий-ватанпарварлик ёшлар йиғилишининг ёпилиш маросими бўлиб ўтди, деб хабар беради Kazinform мухбири.\nАлмати шаҳрида Х Фуқаролик форумининг ялпи мажлиси бўлиб ўтди ALMATY. Kazinform – Алмати шаҳрида Х Фуқаролик форумининг ялпи мажлиси бўлиб ўтди, деб хабар беради Kazinform мухбири.\nҚозоғистонда оила институтини мустаҳкамлаш бўйича олтита грант лойиҳаси амалга оширилмоқда NUR-SULTAN. Kazinform – ҚР Ахборот ва жамиятни ривожлантириш вазири ўринбосари Асқар Умаров оила институтини мустаҳкамлаш чора-тадбирлари ҳақида гапирди, деб хабар беради Kazinform мухбири.\nҚозоғистонда «Дарин» мукофоти совриндорларини тақдирлаш маросими бўлиб ўтди NUR-SULTAN. Kazinform – Нур-Султан шаҳрида «Мустақиллик авлодлари» Республика ёшлар форуми доирасида «Дарин» Давлат ёшлар мукофоти совриндорларини тақдирлаш маросими бўлиб ўтди, деб хабар беради Kazinform мухбири.\n2025 йилгача Қозоғистон овулларидаги 10 минг нафар ёшлар иш билан таъминланади NUR-SULTAN. Kazinform – 2025 йилгача 30 минг нафар, жумладан, 10 минг нафар овул ёшларини иш билан таъминлаш режалаштирилган. Бу ҳақда Қозоғистон Ахборот ва жамиятни ривожлантириш вазири Aида Балаева «Мустақиллик авлодлари» республика ёшлар форумида маълум қилди, дея хабар беради Kazinform мухбири.\nҚР Ахборот вазири Мустақилликни мустаҳкамлашга ҳисса қўшган ёшларни айтди NUR-SULTAN. Kazinform – «Мустақиллик авлодлари» республика ёшлар форумида ҚР Ахборот ва жамиятни ривожлантириш вазири Аида Балаева Мустақилликни мустаҳкамлашга ҳисса қўшган ёшлар ҳақида гапирди, деб хабар беради Kazinform мухбири.\nҚР Ахборот вазири Япония Элчиси билан учрашди NUR-SULTAN. Kazinform – Қозоғистон Aхборот ва жамиятни ривожлантириш вазири Aида Балаева Япониянинг Қозоғистондаги Фавқулодда ва Мухтор Элчиси Д.Ямада билан учрашди, деб хабар беради Kazinform.\nҚозоғистонда 23 мингга яқин нодавлат ташкилотлар фаолият юритади NUR-SULTAN. Kazinform - Мустақиллик йилларида эришилган ютуқларни фуқаролик секторисиз тасаввур этиб бўлмайди. Бу ҳақда Қозоғистоннинг Х Фуқаролик форуми очилишида ҚР Aхборот ва жамиятни ривожлантириш вазири Aида Балаева маълум қилди, деб хабар беради Kazinform мухбири.\nҲокимият ва жамият мулоқоти: Қозоғистонда Х Фуқаролик форуми бошланди NUR-SULTAN. Kazinform - Қозоғистон Мустақиллигининг 30 йиллигига бағишланган нодавлат сектор билан ҳамкорлик соҳасидаги энг йирик тадбир: «Жамият ва давлатнинг барқарор ривожланиши учун ҳамкорликнинг 30 йили» Қозоғистоннинг Х фуқаролик форуми бошланди, деб хабар беради Kazinform.\nҚР Ахборот вазири Европа Кенгаши Парламент Aссамблеяси раиси Рик Демс билан учрашди NUR-SULTAN. Kazinform - Бугун Фуқаролик ташаббусларини қўллаб-қувватлаш марказида ҚР Aхборот ва жамиятни ривожлантириш вазири Aида Балаева ва Европа Кенгаши Парламент Aссамблеяси раиси Рик Демс учрашди, дея хабар бермоқда Kazinform вазирлик сайтига таяниб.\nQazaqGeography тарихий, маданий ва табиий меросни сақлашга қаратилган режани тақдим этди NUR-SULTAN. Kazinform - QazaqGeography Республика жамоат бирлашмаси тарихий, маданий ва табиий меросни асраб-авайлаш ғоясини янада ривожлантириш бўйича янги таклифларини тақдим этди, деб хабар беради Kazinform.\nThe Kazakhstan Monitor ижтимоий тармоқларда инглиз тилида ахборот тақдим этади NUR-SULTAN. Kazinform - The Kazakhstan Monitor газетаси Instagramдаги саҳифасида инглиз тилида Қозоғистон ҳақидаги сўнгги ва қизиқарли янгиликлар тақдим этилади, деб хабар беради Kazinform.\nНур-Султанда ОАВ фаолиятини қонунчилик билан тартибга солиш масаласи муҳокама қилинмоқда NUR-SULTAN. Kazinform – Нур-Султанда оммавий ахборот воситалари фаолиятини тартибга солишга оид қонунчилик концепцияси муҳокамасига бағишланган конференция бўлиб ўтмоқда, дея хабар беради Kazinform мухбири.


Ўзбек адабиётида публицист, очеркнавис ва драматург сифатида танилган Назир Сафаровга 1955 йилда драматургия соҳасидаги катта хизматлари учун «Ўзбекистонда хизмат кўрсатган санъат арбоби» унвони берилган, 1968 йилда эса Ҳамза номидаги Республика Давлат мукофоти лауреати бўлган.\nЎзбек адабиётида публицист, очеркнавис ва драматург сифатида танилган Назир Сафаров 1905 йили Жиззах шаҳрида, темирчи оиласида туғилди.\nУ янги мактабларда ўқиди, биринчи зиёлилар қатори узоқ қишлоқларга бориб дарс берди. Жиззахда ташкил қилинган «Санойи нафиса» тўгарагидаги иштироки бўлғуси драматург тақдирини бир умрга белгилаб берди.\nУ 1975 йилда 70 ёшга тўлиши муносабати билан «Ўзбекистон халқ ёзувчиси» унвонига муяссар бўлган.\nНазир Сафаров 1985 йилда 80 ёшида вафот этган.\nНазир Сафаров ўзбек драматургиясининг шаклланишида маълум из қолдирган «Тарих тилга кирди» (1931), «Уйғониш» (1939), «Шарқ тонги» (1954) каби саҳна асарларини яратди.\nУруш даврида Назир Сафаров ҳарбий журналист сифатида фронтнинг олдинги жабҳаларида бўлиб, жангчиларнинг қаҳрамонлиги ҳақида ҳикоя қилувчи «Ўқ ўтмас ботир», «Водиллик қаҳрамон», «Комиссар Қорабоев», «Севги», «Сўнгги нафасгача», «Ўзбек фарзандлари», «Қаҳрамоннинг туғилиши» каби қатор очерклар ёзди.\nУнинг урушдан кейинги даврда ҳаётдаги янгиликлар, яхши ташаббуслар тарғиботчиси сифатида яратган асарлари алоҳида диққатга сазовор. «Узоқни кўзлаган аёл» қиссаси шулар жумласидандир. Ёзувчининг 1954-1957 йилларда яратган замонавий мавзудаги катта асарлари «Ҳаёт мактаби», «Элмурод» (М.Худойқулов билан ҳамкорликда) пьесаларидир. Драматург сўнгги йилларда яратган «Кимга тўй, кимга аза» пьесасида ишчилар синфининг янгилик учун олиб борган кураши асосий мавзу қилиб олинган.\nДраматургия соҳасидаги катта хизматлари учун Назир Сафаровга «Ўзбекистонда хизмат кўрсатган санъат арбоби» унвони берилган (1955 йил).\nАдиб Иккинчи жаҳон урушида қозонилган ғалабанинг 30 йиллигига бағишлаб, ўзбек жангчиларининг қаҳрамонликларидан ҳикоя қилувчи «Лукаш ботир» (Й.Худойқулов билан ҳамкорликда) драмасини яратган.


ЎНИНЧИ ТУРДАН СЎНГ - Ўзбекистон овози газетаси\nЎНИНЧИ ТУРДАН СЎНГ\nмамлакат чемпионатида «Пахтакор» ва «Насаф» жамоалари пешқадамлик қилмоқда\nФутбол бўйича олий лига жамоалари ўнинчи тур учрашувларини ўтказди.\nТурнинг марказий учрашувларидан бири Фарғонада «Нефтчи» — «Насаф» жамоалари ўртасида бўлиб ўтди. Унда Артур Геворкян томонидан киритилган ягона гол қаршилик футболчиларга муҳим уч очкони тақдим этди — 0:1.\nЯна бир қизиқарли ўйин Тошкентда «Локомотив» — «Қўқон-1912» жамоалари ўртасида кечди. Унда Темурхўжа Абдухолиқов киритган гол пойтахт темирйўлчиларига ғалаба келтирди — 1:0.\nТурнинг қолган баҳсларида қуйидаги натижалар қайд қилинди: «Шўртан» — «Бухоро» — 4:1, «Металлург» — «Андижон» — 5:1, «Машъал» — «Қизилқум» — 0:0, «Навбаҳор» — «Олмалиқ» — 2:2, «Бунёдкор» — «Динамо» — 1:0, «Сўғдиёна» — «Пахтакор» — 0:3.\nЎнинчи турдан сўнг, ҳозирча мамлакат чемпионатида «Пахтакор» ва «Насаф» жамоалари бир хил — 22 тадан очко жамғариб, пешқадамлик қилмоқда. Учинчи ўринда бораётган «Локомотив» футболчилари ҳисобида эса 21 очко бор. Ўн олти жамоа орасида фақат «Бухоро» вакиллари бирорта ҳам ғалаба қозонмаган. Бухороликлар икки очко билан сўнгги поғонада бормоқда.


Quvasoy.uz - КОРРУПЦИЯ – ЖАМИЯТ КУШАНДАСИ\n2020-02-25 18:44:51 66\nҲар қандай давлат ривожи ва жамиятга раҳна солувчи ички ва иташқи кучлар бўлдаи. Шулардан бир коррупциядир. Мазкур давлат ва жамият кушандаси ҳақида ҳар ким, ҳар хил тушунчага эга бўлиб, унинг ортида ғаразли шахсий манфаат манфаат яширин.\nКоррупция тарихи инсоният тарихи каби кўҳнадир. Қадимги юнон файласуфи Аристотель шундай деган эди: “Ҳар қандай давлат тузумида энг муҳими – бу, қонунлар ва тартиб-қоидалар воситасида ишни шундай ташкил этишки, мансабдор шахслар қинғир йўл билан бойлик орттира олмасин”.\nКоррупциянинг энг оммалашган тури – бу, пора бериш, пора олиш ва ва пора олиш ва беришда воситачилик қилишдир. Пора олиш ва бериш Қадимги Римда амал қилган 12 жадвал қонунларида тилга олинган. Ибтидоий ва илк синфий жамиятларда коҳинга, қабила оқсоқолига ёки ҳарбий бошлиққа муайян имтиёзни қўлга киритиш учун ҳақ тўлаш табиий бир ҳол сифатида қаралган. Давлат аппаратининг мураккаблашуви ва профессионаллашувига қараб вазият ўзгариб борган.\nОлий мартабали амалдорлар қуйи турувчи “хизматчилар” фақат тайинланган маош билан қаноатланишларини талаб қилганлар. Қуйи даража амалдорлар эса, аксинча, ўз хизмат вазифаларини бажарганлик учун арзгўйлардан яширинча қўшимча ҳақ олишни (ёки талаб қилишни) маъқул кўрганлар. Коррупция ҳақидаги энг қадимги қайдлардан бирига қадимги Бобилнинг миххатда ёзилган битикларида дуч келинган. Милоддан аввалги учинчи минг йилликнинг ўрталарига тааллуқли бўлган матнларда айтилишича, шумер подшоси Урукагин ўша замонлардаёқ қонунга хилоф ҳақ олишга ружу қўйган амалдорларнинг қонунбузарликларига чек қўйиш муаммосини ечиш йўлларини излаган.\nКоррупция – мансаб мавқеидан шахсий мақсадларда фойдаланиш билан боғлиқ бўлган жиноят. Коррупция фаолияти хуфёна иқтисодиётнинг асосий турларидан бири ҳисобланади. Аксарият ҳолларда коррупция деганда давлат амалдорлари томонидан шахсий маффатларни кўзлаб, бойлик орттириш мақсадида фуқаролардан пора олиш, қонунга хилоф пул даромадларини қўлга киритиш тушунилади. Аммо, умуман олганда, давлат амалдорларигина эмас, балки, масалан, фирмаларнинг менежерлари ҳам коррупцияга доир муносабатларнинг иштирокчилари бўлиши; пора пул билан эмас, балки бошқа шаклда берилиши мумкин.\nЭтимологик жиҳатдан “коррупция” атамаси “бузиш, пора эвазига оғдириш” деган маънони англатадиган лотинча “corruptio” сўзидан келиб чиққан.\nБугунги кунда коррупция муаммосига жаҳоннинг деярли ҳар бир мамлакатида дуч келиш мумкин. Аммо бу коррупция ҳаммаёқда бир хил деган маънони англатмайди. Коррупциянинг вужудга келиш сабаблари турли мамлакатларда ҳар хил бўлиб, тарихий босқич ва ижтимоий-иқтисодий тараққиёт даражаси билан белгиланади.\nМамлакатимизда ҳам коррупцияга қарши кураш соҳасида жуда катта ислоҳотлар амалга оширилмоқда, жумладан, 2017 йил 4 январда кучга кирган “Коррупция қарши курарши тўғрисида”ги Қонун, бу Қонун 6 боб ва\n34-моддадан иборат бўлиб, ушбу Қонун Ўзбекистон тарихидаги муҳим ҳужжатлардан бири ҳисобланади, бундан ташқари Ўзбекистон 2003 йил\n31 октябрда қабул қилинган ва 2005 йил 7 июлдан кучга кирган “Коррупцияга қарши кураршиш конвенсияси”га ҳам аъзо давлат ҳисобланади.\nПрезидентимиз Ш.М.Мирзиёев томонидан “Ўзбекистонда коррупция қарши курашиш тизимини янада такомиллаштириш тўғрисида” ги Фармон имзоланган бўлиб, ушбу ҳужжат коррупцияга қарши курашиш тизими самарадорлигини ошириш, энг юқори даражадаги қулай ишбилармонлик муҳитини яратиш, мамлакатнинг ҳалқаро майдондаги обрў-эътиборини оширишга қаратилган. Фармон билан юртимизда 2019-2020 йилларда коррупцияга қарши курашиш давлат дастури қабул қилингани ҳам мамлакатимизда коррупцияга қарши муросасиз кураш олиб борилаётганлигидан дарак беради.\nХулоса қилиб айтганда, коррупциянинг давлат ва жамият ривожига хавфи жуда каттадир.\nКоррупцияга қарши курашиш эса мамлакатимизда яшаётган ҳар бир фуқаронинг асосий вазифаси бўлмоғи лозим.\nАъзамжон МАДАМИНОВ, жиноят ишлари бўйича Қувасой шаҳар судининг судья ёрдамчиси.


СОҒЛОМ АВЛОД ТАРБИЯСИ – МУҚАДДАС БУРЧИМИЗ. — Zamaxshariy.uz\nСОҒЛОМ АВЛОД ТАРБИЯСИ – МУҚАДДАС БУРЧИМИЗ.\nМаълумки, оила ота-она ва фарзанддан иборат учта асосга қурилади. Оиланинг бахту саодати ҳам, унинг камоли ва фаровонлиги ҳам, тинчлиги ва осойишталиги ҳам ана ўша учта устуннинг бир-бирига бўлган муносабатига, аҳиллигига боғлиқ. Оилада аҳиллик ва тотувлик бўлмас экан, оиланинг мустаҳкамлигига дарз кетиб, таназзулга юз тутаверади.\nЁш болаларимиз ниҳоятда кузатувчан, зийрак ва тақлидчи бўлишади. Оилада катталарнинг барча ижобий — салбий хатти – ҳаракатлари бола кузатувида бўлади ва ёш бола ҳар бир кўрган ҳолатини, кераклисини ва кераксизини ҳам бирдек ўзига сингдириб олаверади. Бола тарбиясига ўта салбий таъсир кўрсатадиган ҳолатлардан бири эр-хотиннинг ўзаро жанжалларидир. Оиладаги доимий нотинчлик боланинг асабини толиқтириб, тажанг қилиб қўяди. Бундай вазиятларда бола ўзини озгина назоратсиз сезса, билингки у ўзбошимчалик билан ғайритабиий ва ҳатто ғайриқонуний ишлар қилишгача бориб етади. Зеро, аксар нотўғри, залолат йўлидаги фирқа ва оқим вакиллари ҳам айнан шу каби “боши берк кўчага кириб қолган” ёшларни излайди.\nБоғот тумани Толли бобо масжиди имом-хатиби\nPrevious Post:РАМАЗОН ОЛДИ УЧРАШУВИ\nNext Post:ИСЛОМ-ОГОҲЛИК ДИНИ


2022 йилда саноат ярмаркаларини ташкил этиш ва ўтказиш тартиби белгиланди\n07:33 / 31.03.2022\nВазирлар Маҳкамасининг «2022 йилда ҳудудий ва республика тармоқлараро саноат ярмаркаларини ташкил этиш ва ўтказиш чора-тадбирлари тўғрисида»ги қарори қабул қилинди.\n2022 йилда ҳудудий ва республика тармоқлараро саноат ярмаркаларини ўтказиш режа-жадвали;\n2022 йилда республика тармоқлараро саноат ярмаркасини ташкил этиш ва ўтказиш бўйича ишчи гуруҳ таркиби;\n2022 йилда ҳудудий ва республика тармоқлараро саноат ярмаркаларини ташкил этиш ҳамда ўтказиш чора-тадбирлари режаси.\nҲудудий ва республика тармоқлараро саноат ярмаркаларини ўтказиш билан боғлиқ харажатлар ушбу ярмаркаларни ташкил этувчи ҳамда уларда иштирок этувчи томонларнинг ўз маблағлари ҳисобидан мустақил равишда амалга оширилади.\nИнвестициялар ва ташқи савдо вазирлиги ҳузуридаги Рақамли трансформация марказига:\nҳафталик, ойлик ва йиллик асосда иқтисодиёт тармоқлари ва ҳудудий корхоналар томонидан ишлаб чиқариладиган тайёр маҳсулотлар, бутловчи буюмлар, хомашё ва материалларнинг алоҳида турлари кесимида ўртача шаклланган нархлар бўйича маълумотларни доимий равишда жойлаштириш;\nреспубликадаги иқтисодиёт тармоқлари ва ҳудудий корхоналар томонидан ишлаб чиқариладиган тайёр маҳсулотлар, бутловчи буюмлар, хомашё ва материалларнинг алоҳида турлари бўйича рўйхатни шакллантириш ва доимий равишда янгилаб бориш топширилди.\n15:59 / 11.03.2022\nИнновацион ривожланиш вазирлиги иши тубдан ўзгартирилади\n11:04 / 03.02.2022\nТожикистон саноат ишлаб чиқаришининг ўсиши бўйича МДҲда биринчи ўринга чиқди\n07:46 / 27.01.2022\nМаҳсулотлар ишлаб чиқаришни кенгайтириш дастури қабул қилинди


Бухородан Россияга помидор ва қалампир олиб киришга вақтинча чеклов киритилди - 14.07.2021, Sputnik Ўзбекистон\nТОШКЕНТ, 14 июл — Sputnik. Россиянинг Ветеринария ва фитосанитария бўйича федерал хизмати (Росселхознадзор) Ўзбекистоннинг Бухоро вилоятидан Россияга қалампир... 14.07.2021, Sputnik Ўзбекистон\nТОШКЕНТ, 14 июл — Sputnik. Россиянинг Ветеринария ва фитосанитария бўйича федерал хизмати (Росселхознадзор) Ўзбекистоннинг Бухоро вилоятидан Россияга қалампир ва помидор маҳсулотларининг кириб келишини вақтинчалик чеклади. Бу ҳақда идора сайтида хабар қилинди.Қайд этилишича, чеклов бу минтақадан келтирилган помидорларда жигарранг буришган вирус (ToBRFV Tomato brown rugose fruit virus) аниқлангани сабаб киритилган.Аввалроқ Росселхознадзор 28 июндан бошлаб Фарғона вилоятида фаолият кўрсатувчи 15 та корхонадан Россияга помидор ва қалампир олиб киришга рухсат берган эди.Ўзбекистон 2021 йилнинг январь-апрель ойлари давомида Россияга 17,5 минг тонна помидор экспорт қилган ва Россия ўзбек помидорининг асосий харидори бўлган.\nбухоро вилояти, помидор, қалампир, россельхознадзор\n© Sputnik / Рамиль Ситдиков / Фотобанкка ўтишПродажа овощей и фруктов в Москве\nТОШКЕНТ, 14 июл — Sputnik. Россиянинг Ветеринария ва фитосанитария бўйича федерал хизмати (Росселхознадзор) Ўзбекистоннинг Бухоро вилоятидан Россияга қалампир ва помидор маҳсулотларининг кириб келишини вақтинчалик чеклади. Бу ҳақда идора сайтида хабар қилинди.\nҚайд этилишича, чеклов бу минтақадан келтирилган помидорларда жигарранг буришган вирус (ToBRFV Tomato brown rugose fruit virus) аниқлангани сабаб киритилган.\nРоссия Ўзбекистоннинг 17та корхонасидан помидор импортига рухсат берди\n14 Апрел, 11:18\nАввалроқ Росселхознадзор 28 июндан бошлаб Фарғона вилоятида фаолият кўрсатувчи 15 та корхонадан Россияга помидор ва қалампир олиб киришга рухсат берган эди.\nЎзбекистон 2021 йилнинг январь-апрель ойлари давомида Россияга 17,5 минг тонна помидор экспорт қилган ва Россия ўзбек помидорининг асосий харидори бўлган.\nКечаНаманганда шифокор дўппосланиши юзасидан жиноий иш очилди